# Projekts

2017.gada “\_\_”.\_\_\_\_\_\_\_\_ Noteikumi Nr.\_\_

Rīgā (prot.Nr.\_\_ § )

**Prasības sociālo pakalpojumu sniedzējiem**

Izdoti saskaņā ar

Sociālo pakalpojumu un sociālās palīdzības likuma

17.panta otro daļu

Bērnu tiesību aizsardzības likuma

37.panta septīto daļu

**I. Vispārīgais jautājums**

1. **Noteikumi nosaka prasības:**

**1.1.** **sociālo pakalpojumu sniedzējiem;**

**1.2. bāreņu un bez vecāku gādības palikušo bērnu aprūpes iestādēm.**

**II. Vispārīgās prasības sociālo pakalpojumu sniedzējiem**

1. **Sociālo pakalpojumu sniedzējs:**
	1. **ir komersants, kooperatīvā sabiedrība, biedrība, nodibinājums, reliģiska organizācija, valsts vai pašvaldības iestāde vai cits tiesību subjekts;**
	2. **nodrošina atbilstošus darbiniekus, kuriem ir attiecīga izglītība, un to skaitu (nepieciešamo darbinieku skaitu nosaka sociālo pakalpojumu sniedzēja institūcijas vadītājs vai augstāka institūcija pēc sociālo pakalpojumu sniedzēja institūcijas vadītāja priekšlikuma), piesaistot tos uz darba līguma vai uzņēmuma līguma pamata;**
	3. **nodrošina vienmērīgu un racionālu darba uzdevumu sadali starp darbiniekiem;**
	4. **ievēro Bērnu tiesību aizsardzības likumā un citos normatīvajos aktos minētos nosacījumus attiecībā uz bērnu tiesību un interešu ievērošanu un aizsardzību, ja sociālo pakalpojumu sniedzējs sniedz sociālos pakalpojumus bērniem;**
	5. **ir izstrādājis un apstiprinājis darba kārtības un drošības noteikumus, kuros norādītas darbinieka tiesības, pienākumi, atbildība un citas būtiskas normas, kas jāievēro sociālo pakalpojumu sniegšanas laikā, kā arī nodrošina darbiniekiem iespēju iepazīties ar šiem noteikumiem;**
	6. **sociālo pakalpojumu sniegšanas laikā nodrošina pirmo palīdzību klientiem;**
	7. **veic iekšēju pašnovērtējumu par nodrošināto sociālo pakalpojumu kvalitāti un atbilstību normatīvo aktu prasībām vismaz reizi trīs gados, ja nav ieviesta un uzturēta kvalitātes vadības sistēma ISO 9001.**
2. **Sociālo pakalpojumu sniedzējs nodrošina publiski pieejamu, tai skaitā tīmekļa vietnē, informāciju par:**
	1. **sociālo pakalpojumu sniedzēja mērķiem, uzdevumiem, organizatorisko struktūru, darba organizāciju;**
	2. **sniedzamajiem sociālajiem pakalpojumiem un to saņemšanas kārtību;**
	3. **katra sociālā pakalpojuma cenu un samaksas kārtību, ja maksu par sociālo pakalpojumu daļēji vai pilnībā sedz klients;**
	4. **administratīvā personāla un speciālistu pieņemšanas laikiem, kā arī attiecīgo kontaktinformāciju saziņai.**
3. **Sociālo pakalpojumu sniedzējs nodrošina klientiem sociālo pakalpojumu sniegšanu, ievērojot šādus nosacījumus:**
	1. **klientu reģistrēšanu sociālā pakalpojuma sniegšanai vai sociālo pakalpojumu saņemšanai rindas kārtībā, ja sociālo pakalpojumu nevar nodrošināt uzreiz;**
	2. **sociālo pakalpojumu satura un apjoma plānošanu un nodrošināšanu atbilstoši klienta vajadzībām;**
	3. **skaidrojumu par klientam sniedzamā sociālā pakalpojuma mērķiem, apjomu un saņemšanas regularitāti, nepieciešamajām izmaiņām, mainoties klienta funkcionālajam stāvoklim vai citiem apstākļiem;**
	4. **klienta ģimenes vai mājsaimniecības locekļu iesaistīšanu sociālā pakalpojuma sniegšanas procesos, ja tas ir nepieciešams, izņemot gadījumus, kad tas nav klienta interesēs;**
	5. **ar klientu saistītās informācijas iegūšanu, lietošanu un glabāšanu atbilstoši ierobežotas pieejamības informācijas statusam un fizisko personu datu aizsardzības prasībām;**
	6. **klienta privātās dzīves neaizskaramības ievērošanu;**
	7. **ētikas principu ievērošanu un darbību organizēšanu klienta labākajās interesēs;**
	8. **ziņu sniegšanu tiesībsargājošām institūcijām atbilstoši kompetencei, ja rodas aizdomas, ka klients varētu būt veicis vai pret viņu varētu būt veiktas prettiesiskas darbības;**
	9. **multidisciplināro un starpnozaru sadarbības principu piemērošanu sociālo pakalpojumu rezultātu sasniegšanai un ilgtspējas nodrošināšanai.**
4. **Sociālo pakalpojumu nodrošināšanai sociālo pakalpojumu sniedzējs:**
	1. **veic sākotnējo klienta sociālās situācijas novērtēšanu,** **ja tas atbilst sniegtā sociālā pakalpojuma veidam;**
	2. **nosaka klienta sociālās problēmas, kuras risinās ar sociālā pakalpojuma starpniecību;**
	3. **plāno iejaukšanos, veic sociālā gadījuma un sociālā pakalpojuma sniegšanas procesa plānošanu un dokumentēšanu;**
	4. **izstrādā individuālo sociālās rehabilitācijas vai sociālās aprūpes plānu, kurā ietver:**
		1. **risināmās problēmas definējumu;**
		2. **sociālās rehabilitācijas vai sociālās aprūpes ilgtermiņa un īstermiņa mērķus;**
		3. **sociālās rehabilitācijas vai sociālās aprūpes uzdevumus, veicamos pasākumus, termiņu, sagaidāmo rezultātu un atbildīgo;**
	5. **vienojas ar klientu par veicamajiem pasākumiem sociālās problēmas risināšanai vai mazināšanai un nodrošina plānotā sociālā pakalpojuma apjoma izpildi, veicot sociālā pakalpojuma sniegšanas procesa atspoguļojumu (piemēram, apmeklējumu un aktivitāšu reģistrācija, sarunu protokoli, informācija par veicamajiem uzdevumiem un aktivitātēm);**
	6. **veic klienta sociālās situācijas izmaiņu un sasniegto rezultātu novērtēšanu ne retāk kā reizi 12 mēnešos un pēc attiecīgā sociālā pakalpojuma sniegšanas beigām.**
5. **Sociālo pakalpojumu sniedzējs:**
	1. **veido bērnu reģistru (1.pielikums) vai pilngadīgu klientu reģistru (2.pielikums), kurā iekļauj informāciju attiecīgi par bērna vai klienta iestāšanos un izstāšanos no sociālo pakalpojuma sniedzēja institūcijas, ja sociālais pakalpojums tiek sniegts ar izmitināšanu, vai veic klientu apmeklējumu uzskaiti, ja sociālais pakalpojums tiek sniegts bez izmitināšanas;**
	2. **veido klienta lietu, kurā iekļauj šādus dokumentus un ietver šādas ziņas:**
		1. **informāciju par klientu, ar sociālo pakalpojumu sniegšanu saistītos dokumentus vai to atvasinājumus (piemēram, klienta iesniegumi, klienta vai mājsaimniecības locekļu sociālās situācijas novērtējums, sociālā pakalpojuma saņemšanas pamatojums, klienta iesaistīšanās sociālās aprūpes un sociālās rehabilitācijas procesos vai atteikšanās saņemt sociālo pakalpojumu un cita klienta sociālo problēmu risināšanai būtiska informācija);**
		2. **šo noteikumu 5.4. apakšpunktā minēto plānu, sociālo pakalpojumu sniegšanas procesu atspoguļojumu un rezultātu novērtējumu;**
		3. **informāciju par klienta funkcionālajiem traucējumiem un to smaguma pakāpi;**
		4. **informāciju par ārstniecības personas noteikto ārstēšanās ieteikumu izpildi, ja sociālo pakalpojumu sniegšanā ir iesaistīta ārstniecības persona un tā ir sniegusi atbalstu noteikto ārstēšanās ieteikumu izpildē;**
		5. **līgumu ar klientu, viņa likumisko pārstāvi vai audžuģimeni, ja bērns ir ievietots audžuģimenē, par sociālā pakalpojuma sniegšanu, kurā nosaka sniedzamā sociālā pakalpojuma saturu, apjomu un samaksas kārtību, kā arī pušu tiesības un pienākumus;**
		6. **citu informāciju, kas ir būtiska sociālo pakalpojumu sniegšanai, apturēšanai, izbeigšanai;**
	3. **nosaka darbinieku skaitu;**
	4. **izstrādā un iepazīstina:**
		1. **darbiniekus un, ja sociālais pakalpojums tiek sniegts ar izmitināšanu, arī klientus ar kārtību rīcībai ārkārtas situācijās;**
		2. **darbiniekus un klientus ar kārtību, kādā klients, ja viņš apdraud savu vai citu cilvēku dzīvību vai veselību, uz laiku tiek izolēts, nodrošinot klienta uzraudzību, ja sociālais pakalpojums tiek sniegts ar izmitināšanu.**
6. **Šo noteikumu 6.1. apakšpunktā minētos reģistrus ilgstošas sociālās aprūpes un sociālās rehabilitācijas institūcijas uzglabā 75 gadus, pārējās institūcijas 10 gadus pēc pēdējā ieraksta veikšanas.**
7. **Šo noteikumu 6.2. apakšpunktā minēto klienta lietu glabā 10 gadus pēc sociālā pakalpojuma sniegšanas izbeigšanas attiecīgajam klientam.**
8. **Sociālo pakalpojumu sniedzējs darbiniekiem nodrošina regulāru profesionālās kompetences pilnveidi:**
	1. **apmācības:**
		1. **institūcijas vadītājam, struktūrvienības vadītājam, kurš ir tieši iesaistīts sociālā pakalpojuma sniegšanā un organizēšanā, un sociālajam darbiniekam — ne mazāk par 24 akadēmiskajām stundām gadā;**
		2. **sociālajam aprūpētājam, sociālajam rehabilitētājam un sociālās palīdzības organizatoram — ne mazāk par 16 akadēmiskajām stundām gadā;**
		3. **aprūpētājam — ne mazāk par astoņām akadēmiskajām stundām gadā;**
		4. **pārējiem darbiniekiem — atbilstoši nepieciešamībai;**
	2. **supervīziju (individuālo, grupas, komandas, organizācijas):**
		1. **sociālā darba speciālistam, institūcijas vadītājam un struktūrvienības vadītājam, kurš ir tieši iesaistīts sociālā pakalpojuma sniegšanā un organizēšanā, ne mazāk kā 21 stundu gadā;**
		2. **pārējiem darbiniekiem — atbilstoši nepieciešamībai.**
9. **Sociālo pakalpojumu sniedzēja telpas un vide ir piemērotas sociālā pakalpojuma sniegšanai:**
	1. **telpas atbilst publisko būvju būvnormatīvos attiecīgajām telpām noteiktajām prasībām;**
	2. **telpas ir piemērotas un aprīkotas atbilstoši to lietošanas mērķim, ievērojot klientu vecumu un funkcionālo stāvokli;**
	3. **telpu plānojums, daudzums un veidi ir atbilstoši klientu vajadzībām un risināmo problēmu specifikai;**
	4. **klientiem ar kustību traucējumiem ir piemērotas telpas ēkas pirmajā stāvā un sociālā pakalpojuma pilns apjoms ir pieejams šajās telpās, ja sociālo pakalpojumu sniedzējs sniedz sociālos pakalpojumus telpās, kuras ir izvietotas vairākos stāvos un ēkā nav lifta vai pacēlāja;**
	5. **klientiem ir pieejamas tualetes un higiēnas iekārtas atbilstoši publisko būvju būvnormatīvos noteiktajām prasībām;**
	6. **telpu un teritorijas iekārtošanā izmanto universālā dizaina elementus, kas mazina klienta funkcionālo traucējumu ietekmi uz personas sociālās funkcionēšanas spējām;**
	7. **speciālistu individuālās konsultācijas un grupu nodarbības ar klientiem notiek telpā, kurā iespējams ievērot konfidencialitāti;**
	8. **klientiem un apmeklētājiem ir nodrošināta uzgaidāmā telpa ar sēdvietām un iespēju izmantot sanitāro telpu ar tualeti, roku mazgātni;**
	9. **darbiniekiem ir nodrošināta pārģērbšanās vieta, atpūtas un higiēnas telpas, ja sociālais pakalpojums klientiem tiek nodrošināts ar izmitināšanu;**
	10. **ja sociālais pakalpojums tiek nodrošināts ar izmitināšanu:**
		1. **klientiem ir nodrošināta iespēja izmantot dušu vai vannu;**
		2. **klientiem ir nodrošināta iespēja izmantot telpu vai vietu personīgās veļas mazgāšanai un žāvēšanai, kā arī apavu kopšanai;**
		3. **guļamtelpas vai guļamvietas ir izvietotas atsevišķi vīriešiem, sievietēm un ģimenēm. Kopīgas guļamtelpas, nešķirojot pēc dzimumiem, var nodrošināt bērniem līdz septiņu gadu vecumam.**
10. **Ja sociālo pakalpojumu sniedzējs sniedz sociālo pakalpojumu, kuram šajos noteikumos vai citos normatīvajos aktos nav noteiktas speciālās prasības, sociālo pakalpojumu sniedzējs nodrošina vispārīgo prasību izpildi atbilstoši sniedzamā sociālā pakalpojuma specifikai.**

**III. Prasības sociālā darba pakalpojuma sniedzējiem (pašvaldību sociālajiem dienestiem)**

1. **Pašvaldības sociālais dienests (turpmāk - sociālais dienests) veic sociālo darbu, organizē un sniedz sociālos pakalpojumus un sociālo palīdzību, piesaista sociālo resursu sistēmas konkrētu indivīdu, ģimeņu un sociālo grupu ar kopīgām interesēm vai dzīvojošām vienā teritoriālajā vienībā sociālo problēmu risināšanai sociālā darba kopienā ietvaros.**
2. **Sociālais dienests nodrošina Sociālo pakalpojumu un sociālās palīdzības likumā noteikto sociālā darba speciālistu skaitu atbilstoši specializācijai, ņemot vērā administratīvajā teritorijā dzīvojošo iedzīvotāju vajadzību specifiku. Pašvaldības, kuras teritorijā iedzīvotāju skaits ir vairāk nekā 3000 iedzīvotāju, sociālajā dienestā ar klientiem strādā ne mazāk kā trīs sociālā darba speciālisti, tai skaitā viens sociālais darbinieks darbam ar ģimenēm un bērniem, otrs – darbam ar pilngadīgām personām un trešais – sociālās palīdzības organizators.**
3. **Sociālais dienests:**
	1. **nodrošina klienta lietas satura izstrādi un apraksta sociālā gadījuma vadības procesu;**
	2. **nodrošina klienta apkalpošanu vai vienošanos par atkārtotas tikšanās laiku un vietu;**
	3. **vada sociālo gadījumu un veic procesa dokumentēšanu, izvērtē nepieciešamību un vajadzības gadījumā veic klienta apsekošanu dzīvesvietā;**
	4. nodrošina sociālās situācijas izpētes uzsākšanu ne vēlāk kā 10 darbdienu laikā kopš pirmreizējās informācijas saņemšanas, bet krīzes situācijās nekavējoties**;**
	5. **veic riska novērtēšanu ģimenēs ar bērniem, kurās ir bērna attīstībai nelabvēlīgi apstākļi atbilstoši šo noteikumu 3.pielikumā minētajiem kritērijiem, aizpildot šo noteikumu 4.pielikumā minēto anketu par bērnu, bērna vecākiem un, ja nepieciešams, citām pilngadīgām personām, kas piedalās bērna ikdienas aprūpē;**
	6. **veic šo noteikumu 14.5. apakšpunktā minēto riska novērtēšanu ģimenēs ar bērniem pēc sadarbības institūciju vai citu avotu sniegtās informācijas par iespējamu bērnu tiesību aizskārumu vai apdraudējumu;**
	7. veic sociālā gadījuma vadības procesa pirmreizēju novērtēšanu pēc sešiem mēnešiem pēc sociālā gadījuma vadības procesa uzsākšanas un turpmāk pēc nepieciešamības, bet ne retāk kā vienu reizi 12 mēnešos, un, noslēdzot sociālo gadījumu**;**
	8. **veic šo noteikumu 14.5. un 14.6. apakšpunktā minēto riska atkārtotu novērtēšanu ne retāk kā reizi sešos mēnešos;**
	9. **organizē resursu tīkla apzināšanu un nepieciešamo resursu piesaisti sociālā gadījuma risināšanai;**
	10. **veido sadarbības komandas, pieņem sadarbības komandu izstrādātos sadarbības, pienākumu un savstarpējas saziņas noteikumus;**
	11. **nepieciešamības gadījumā organizē klienta nokļūšanu līdz sociālo vai citu pakalpojumu saņemšanas vietai un atpakaļ, ja klients nevar nokļūt ar sabiedrisko vai personisko transportu.**
4. **Ja sociālais dienests veido attālinātos klientu pieņemšanas punktus, tajos tiek nodrošināta sociālā darbinieka pieņemšana vismaz vienu reizi nedēļā.**

**IV. Prasības sociālās aprūpes mājās pakalpojuma sniedzējiem**

1. **Sociālās aprūpes mājās (turpmāk – aprūpes mājās) pakalpojuma sniedzējs nodrošina klientiem,** kuri objektīvu apstākļu dēļ nevar sevi aprūpēt, **šādus pakalpojumus pamatvajadzību apmierināšanai:**
	1. **palīdzību personīgās higiēnas nodrošināšanā (piemēram, mazgāšanās, inkontinences līdzekļu nomaiņa, ķemmēšanās, skūšanās, protēžu kopšana), neiekļaujot podologa pakalpojumus;**
	2. **palīdzību apģērbties un noģērbties, gultas veļas nomaiņu;**
	3. **palīdzību iekļūt gultā un izkļūt no tās, pozicionēšanu un pārvietošanos;**
	4. **ēdiena gatavošanu un palīdzību ēdot;**
	5. **pārtikas produktu, medikamentu un citu sīkpreču piegādi;**
	6. **palīdzību mājvietas uzkopšanā (piemēram, trauku mazgāšana, telpu mitrā uzkopšana, sadzīves atkritumu iznešana);**
	7. **ārstniecības personas izsaukšanu, atbalstu medikamentu lietošanā, palīdzību sadarbībā ar dažādām institūcijām (piemēram, rēķinu nomaksā);**
	8. **kurināmā piegādi telpās, krāsns kurināšanu;**
	9. **citus pakalpojumus atbilstoši šo noteikumu 6.2.5. apakšpunktā minētajā līgumā starp klientu un aprūpes mājās pakalpojuma sniedzēju noteiktajam vai atbilstoši sociālā dienesta noteiktajam veicamo darbu apjomam.**
2. **Aprūpes mājās pakalpojuma sniedzējs sociālā pakalpojuma sniegšanā nodrošina aprūpētāja, nepieciešamības gadījumā sociālā aprūpētāja un darbinieka, kurš nodrošina aprūpes personāla darba koordināciju, iesaisti.**
3. **Aprūpes mājās pakalpojuma sniedzējs nodrošina:**
	1. **personas iesnieguma vai sociālā dienesta pasūtījuma par aprūpes mājās pakalpojuma nepieciešamību reģistrēšanu;**
	2. **aprūpes mājās pakalpojuma apjomu atbilstoši šo noteikumu 5.4.apakšpunktā minētajam aprūpes mājās pakalpojums sniedzēja vai sociālā dienesta izstrādātājam plānam un situācijas novērtējumam;**
	3. **aprūpes mājās pakalpojuma sniegšanai ar klientu psiholoģiski saderīga darbinieka piemeklēšanu, un, iespēju robežās, cita aprūpes darbinieka piedāvāšanu, ja tiek konstatēta klienta un darbinieka savstarpējā nesaderība;**
	4. nekavējošu ārstniecības personas informēšanu, ja ir aizdomas par klienta būtisku veselības pasliktināšanos vai apdraudējumu;
	5. **vienā mājsaimniecībā dzīvojošiem klienta ģimenes locekļiem apmācību klienta aprūpē;**
	6. **ja aprūpes mājās pakalpojuma sniedzējs sniedz aprūpes mājās pakalpojumu, pamatojoties uz sociālā dienesta lēmumu par aprūpes mājās pakalpojuma nepieciešamību:**
		1. **iesniedz sociālajam dienestam pārskatu par aprūpes mājās pakalpojuma ietvaros plānoto darbu izpildi un citu ar aprūpes mājās pakalpojuma sniegšanu saistītas ziņas ne retāk kā reizi gadā, vai beidzot aprūpes mājās pakalpojuma sniegšanu;**
		2. **nekavējoties informē sociālo dienestu, ja tiek konstatēts, ka aprūpes mājās pakalpojums nav pietiekams vai klienta stāvoklis ir uzlabojies tiktāl, ka aprūpes mājās pakalpojums nav nepieciešams, vai tā apjoms ir samazināms.**
4. **Ja klienta dzīvesvietā nav pieejams pilnvērtīgs nodrošinājums atsevišķu aprūpes mājās pakalpojumu sniegšanai un personīgās higiēnas nodrošināšanai, klientu var nogādāt pie attiecīgā pakalpojumu sniedzēja (piemēram, uz pirti) vai ar nepieciešamo aprīkojumu ierasties pie klienta.**
5. **Ja klienta personīgās higiēnas nodrošināšanai ir nepieciešams speciāls tehniskais nodrošinājums vai aprūpes mājās pakalpojuma veikšanai piesaistāms īpaši apmācīts personāls, aprūpes mājās pakalpojuma sniedzējs nodrošina attiecīgos tehniskos līdzekļus vai cilvēkresursus.**
6. **Aprūpes mājās pakalpojumu var organizēt izbraukuma komandas veidā, aprūpes mājās pakalpojuma sniegšanā iesaistot vienlaikus vairākus speciālistus (piemēram, aprūpētājs, sociālais aprūpētājs, psihologs, ārstniecības persona).**
7. **Aprūpes mājās pakalpojuma sniedzējs sadarbojas ar citiem pakalpojumu sniedzējiem (piemēram, veselības aprūpes pakalpojumu sniedzēji, asistenti), lai efektīvi izmantotu publiskos līdzekļus un sekmētu klienta saskarsmi ar citām fiziskām un juridiskām personām.**
8. **Uz aprūpes mājās pakalpojuma sniedzēju neattiecas šo noteikumu 10.punktā noteiktās prasības. Ja klients ierodas pie aprūpes mājās pakalpojuma sniedzēja, viņam tiek nodrošināta iekļūšana ēkā un konsultācijas saņemšana.**
9. **Ja klienta funkcionālais stāvoklis ir mainīgs vai pastāv iespēja nonākt bezpalīdzīgā stāvoklī, aprūpes mājās pakalpojuma sniedzējs var nodrošināt aprūpes mājās pakalpojumu pēc īpaša izsaukuma - „drošības poga” - organizējot pasākumus atbilstoši vajadzībai un noslēgtajam līgumam par pakalpojuma „drošības poga” sniegšanu. Šajā gadījumā šo noteikumu 5.4. apakšpunktā minēto plānu var neveidot.**
10. **Šo noteikumu 24. punktā minētā pakalpojuma „drošības poga” ietvaros klientam nodrošina:**
	1. **„drošības pogas” saziņas iekārtu nodošanu klienta lietošanā uz pakalpojuma sniegšanas laiku;**
	2. **„drošības pogas” centrāles tehnisko nodrošinājumu un darbinieka gatavību pieņemt „drošības pogas” signālu no klienta 24 stundas diennaktī;**
	3. **„drošības pogas” saziņas iekārtas uzraudzību un programmēšanu, pārprogrammēšanu un tehnisku apkalpošanu, tai skaitā, bezmaksas bateriju un stiprinājumu nomaiņu, iekārtas nomaiņu vai remontu tās bojājuma gadījumā, informēšanu un palīdzību strāvas zuduma gadījumā;**
	4. **klienta apmācību un konsultēšanu par „drošības pogas” sarunu iekārtas un signālpogas izmantošanu;**
	5. **informatīvas un konsultatīvas palīdzības sniegšanu gadījumos, kad klients sazinās ar centrāles darbinieku, un palīdzību atbilstošu pasākumu veikšanā (piemēram, sazināties ar neatliekamās medicīniskās palīdzības dienestu, Valsts ugunsdzēsības un glābšanas dienestu, valsts vai pašvaldības policiju);**
	6. **centrāles darbinieka veiktu klienta kontroluzraudzību vienu reizi divās nedēļās gadījumos, ja klients minētajā laika posmā nav sazinājies ar centrāli;**
	7. drošības pasākumu ievērošanu un brīvas pieejas nepiederošām personām riska ierobežošanu, kas saistīti ar aprūpes mājās pakalpojuma sniedzējam nodotās informācijas vai priekšmetu lietošanu iekļūšanai klienta dzīvesvietā (piemēram, durvju kodi, rezerves atslēgas);
	8. **pēc nepieciešamības izbraukšanu pie klienta un palīdzību klientam dzīvesvietā.**

**V. Prasības bērnu ilgstošas sociālās aprūpes un sociālās rehabilitācijas institūcijas pakalpojuma sniedzējiem**

1. **Bērnu ilgstošas sociālās aprūpes un sociālās rehabilitācijas institūcijas pakalpojuma sniedzējs (turpmāk šajā nodaļā — bērnu aprūpes institūcija) bāreņiem, bez vecāku gādības palikušiem bērniem un bērniem ar invaliditāti (turpmāk šajā nodaļā – aprūpē esošie bērni) nodrošina mājokli, diennakts aprūpi, sociālo rehabilitāciju, kā arī veicina bērna un ģimenes atkalapvienošanos vai jaunas ģimenes iegūšanu, ja tas nav iespējams, sagatavo bērnu pastāvīgas dzīves uzsākšanai.**
2. Bērnu aprūpes institūcija ģimeniskai videi pietuvinātu sociālo pakalpojumu veido atsevišķās dzīvokļa tipa sociālā pakalpojuma sniegšanas vietās, tai skaitā dzīvojamās mājās vai dzīvokļos.
3. **Bērnu aprūpes institūcija sociālo pakalpojumu sniegšanā nodrošina sociālā darbinieka, sociālā aprūpētāja vai sociālā rehabilitētāja, vai sociālā audzinātāja, aprūpētāja vai aukļa iesaisti.**
4. **Bērnu aprūpes institūcija sociālā pakalpojuma sniegšanā var iesaistīt ārstniecības personas.**
5. **Lai nodrošinātu apstākļus aprūpē esoša bērna vispusīgai attīstībai, bērnu aprūpes institūcija:**
	1. **plāno darbinieku resursus atbilstoši bērnu vecumam, attīstības un funkcionēšanas līmenim;**
	2. **veido vai nodrošina ģimeniskai videi pietuvinātu bērnu aprūpes institūcijas pakalpojumu;**
	3. **pielāgo un padara pieejamas nodarbību telpas aprūpē esošo bērnu, tai skaitā bērnu ar funkcionāliem traucējumiem, vajadzību apmierināšanai;**
	4. **rada iespējas aprūpē esošiem bērniem saturīgi pavadīt brīvo laiku, apmeklēt kultūras un sporta nodarbības un pasākumus, iesaistīties sabiedriskajās aktivitātēs bērnu aprūpes institūcijā un ārpus tās;**
	5. **nodrošina saskarsmes iespējas ar vienaudžiem,** vecākiem, brāļiem (pusbrāļiem), māsām (pusmāsām), vecvecākiem, kā arī citām personām, ar kurām aprūpē esošais bērns ilgu laiku ir dzīvojis nedalītā mājsaimniecībā **un atbalsta personām bērnu aprūpes institūcijā un ārpus tās;**
	6. **iespēju robežās veicina vecāku un** personu, kuras ilgu laiku dzīvojušas ar aprūpē esošo bērnu nedalītā mājsaimniecībā vai uztur emocionālu saikni, iesaisti un klātbūtni a**r aprūpē esošu bērnu saistītās aktivitātēs.**
6. **Lai sekmētu izglītības ieguvi, bērnu aprūpes institūcija aprūpē esošam bērnam nodrošina:**
	1. **iespēju apmeklēt individuālajām vajadzībām un spējām atbilstošu izglītības iestādi;**
	2. **nepieciešamos mācību līdzekļus un piederumus;**
	3. **piemērotu vietu vai telpu mājas darbu veikšanai un palīdzību to sagatavošanā;**
	4. **telpu mājmācības nodarbībām aprūpē esošiem bērniem, kuriem tiek nodrošināta mājmācība.**
7. **Bērnu aprūpes institūcija nodrošina aprūpē esošam bērnam iespēju apgūt un šo noteikumu 5.4. apakšpunktā minētajā plānā iekļauj šādu iemaņu un zināšanu apgūšanu:**
	1. **sadzīves un pašaprūpes iemaņu apgūšanu un nostiprināšanu:**
		1. **personiskās naudas izlietojuma plānošana un iepirkšanās;**
		2. **ēdiena gatavošana un galda kultūra;**
		3. **dzīvojamo telpu un teritorijas uzkopšana;**
		4. **sava apģērba mazgāšana, gludināšana un apavu kopšana;**
		5. **pašaprūpe un personīgā higiēna;**
	2. **iemaņu apgūšanu un izglītošanu par šādām tēmām:**
		1. **izpratne par darba lomu cilvēka dzīvē, darba attiecībām un darba samaksu;**
		2. **orientēšanās apkārtējā vidē, ja šo nepieciešamību nosaka aprūpē esošam bērna funkcionālais stāvoklis;**
		3. **saskarsme un komunikācija;**
		4. **ugunsdrošība, elektrodrošība un personas drošība;**
		5. **veselība un higiēna;**
		6. **tiesības, pienākumi un atbildība;**
		7. **brīvā laika pavadīšana.**
	3. **profesijas izvēle un apguve, ja aprūpē esošais bērns ir sasniedzis 15 gadu vecumu.**
	4. **citu sadzīvē nepieciešamu prasmju un iemaņu apgūšana.**
8. **Bērnu aprūpes institūcija aprūpē esošam bērnam nodrošina reģistrāciju pie ģimenes ārsta un atbalstu ārstniecības personas nozīmētā ārstēšanās plāna izpildē.**
9. **Bērnu aprūpes institūcija aprūpē esošam bērnam nodrošina:**
	1. **dzimumam, augumam, gadalaikam un individuālajām vajadzībām piemērotu apģērbu un apavus individuālai lietošanai;**
	2. **mīksto inventāru (piemēram, gultas piederumus, veļu, dvieļus), personīgās higiēnas un mazgāšanas līdzekļus;**
	3. **kvalitatīvu, aprūpē esoša bērna vecumam, veselības stāvoklim un uztura normām atbilstošu ēdināšanu vismaz četras reizes dienā;**
	4. atsevišķu dzīvojamo istabu nepilngadīgai mātei ar bērnu, ja bērnu aprūpes institūcijā esošai nepilngadīgai mātei piedzimst bērns;
	5. **nepieciešamos tehniskos palīglīdzekļus normatīvajos aktos par nodrošināšanu ar tehniskajiem palīglīdzekļiem noteiktajā kārtībā, nepieciešamības gadījumā sedzot bāreņa un bez vacāku gādības palikuša bērna līdzmaksājumu. Tehniskos palīglīdzekļus, ko var izmantot vairāki bērni vai ar kuriem tiek aprīkotas koplietošanas, sadzīves vai nodarbību telpas, bērnu aprūpes institūcija iegādājas par bērnu aprūpes institūcijas budžeta līdzekļiem.**
10. **Bērnu aprūpes institūcija atbilstoši normatīvajiem aktiem par kārtību, kādā veicama aprūpē esoša bērna izolācija vispārējā bāreņu un bez vecāku gādības palikušo bērnu aprūpes un audzināšanas iestādē, ja nepieciešams, nodrošina aprūpē esoša bērna izolēšanu un uzraudzību.**
11. **Bērnu aprūpes institūcija šo noteikumu 6.2. apakšpunktā minētajā klienta lietā papildus iekļauj:**
	1. **aprūpē esoša bērna dzimšanas apliecības atvasinājumu;**
	2. **dokumentus, kas apliecina, ka bāreņa v**ecāki ir miruši vai normatīvajos aktos noteiktajā kārtībā atzīti par mirušiem, bet bez vecāku gādības palikuša bērna vecāki ir pazuduši vai ilgstošas slimības dēļ nespēj realizēt aizgādību vai vecākiem pārtrauktas vai atņemtas aizgādības tiesības**;**
	3. **ziņas par aprūpē esoša bērna vecākiem, brāļiem (pusbrāļiem) un māsām (pusmāsām);**
	4. **ziņas par aprūpē esoša bērna veselības stāvokli;**
	5. **invaliditāti apliecinošu dokumentu atvasinājumus vai izdrukas no attiecīgās datu bāzes, ja aprūpē esošam bērnam noteikta invaliditāte;**
	6. **citu informāciju, kas ir būtiska sociālā pakalpojuma nodrošināšanā.**
12. **Bāreņa un bez vecāku gādības palikuša bērna personu apliecinošos dokumentus un dzimšanas apliecību sociālā pakalpojuma sniegšanas laikā glabā bērnu aprūpes institūcijas seifā vai slēdzamā skapī. Nepieprasītos bāreņa un bez vecāku gādības palikuša bērna personu apliecinošos dokumentus un dzimšanas apliecību bērnu aprūpes institūcija uzglabā līdz bāreņa un bez vecāku gādības palikuša bērna pilngadībai, pēc tam tos nodod izdevējiestādei.**
13. **Bāreņa un bez vecāku gādības palikuša bērna nāves gadījumā bērnu aprūpes institūcija organizē apbedīšanu, ja to neuzņemas cita persona.**
14. **Nodrošinot aprūpē esošam bērnam ģimeniskai videi pietuvinātu sociālo pakalpojumu, aprūpē esošo bērnu skaits vienā grupā nevar būt lielāks par astoņiem bērniem, izņemot šo noteikumu 43. punktā minētos gadījumus vai, ja visi grupā esošie bērni ir brāļi (pusbrāļi) un māsas (pusmāsas).**
15. **Veidojot šo noteikumu 39. punktā minētās grupas:**
	1. aprūpē esošo bērnu interesēs pieļaujama brāļu (pusbrāļu) un māsu (pusmāsu) šķiršana, ja ir šķēršļi, kas traucē brāļus (pusbrāļus) un māsas (pusmāsas) ievietot vienā grupā kopā. Šķirot bērnus, bērnu aprūpes institūcija nodrošina, lai aprūpē esošie bērni varētu uzturēt personiskas attiecības un tiešus kontaktus ar brāļiem (pusbrāļiem) un māsām (pusmāsām);
	2. **ņem vērā bērna vecumposma un attīstības īpatnības un aprūpē esoša bērna funkcionālo un fizioloģisko stāvokli.**
16. Gultas veļu maina pēc nepieciešamības, bet ne retāk kā reizi 10 dienās**.**
17. **Veidojot vairākas aprūpē esošo bērnu grupas vienā ēkā, bērnu aprūpes institūcija nodrošina, ka šajā ēkā neatrodas vairāk par 24 aprūpē esošiem bērniem un tām nav kopīgu sanitāro telpu, virtuves telpu, sadzīves telpu. Kopīgas var būt nodarbību telpas, darbinieku kabineti un brīvā laika aktivitāšu telpas.**
18. Aprūpē esošiem bērniem, kas sasnieguši 15 gadu vecumu, var veidot atsevišķas dzīvokļa tipa sociālā pakalpojuma sniegšanas vietas (turpmāk – jauniešu māja), tai skaitā dzīvojamās mājās vai dzīvokļos**.**
19. **Jauniešu mājā dzīvo ne vairāk kā 12 aprūpē esoši bērni.**
20. **Papildus šo noteikumu 32. punktā minēto prasību izpildei, jauniešu mājā aprūpē esošo bērnu sagatavo patstāvīgai dzīvei ārpus bērnu aprūpes institūcijas, sniedzot atbalstu:**
	1. **darba meklējumos un pastāvīgu ienākumu gūšanā atbilstoši situācijai darba tirgū, tai skaitā, sniedzot konsultācijas un veicinot kontaktus ar darba devējiem;**
	2. **pastāvīgas dzīvesvietas atrašanā.**
21. **Jauniešu māja aprūpē esošam bērnam nodrošina:**
	1. **uzraudzību (vismaz viens darbinieks diennaktī) un atbalstu;**
	2. **dzīvojamo istabu, kurā izvieto ne vairāk kā trīs viena dzimuma aprūpē esošos bērnus;**
	3. **koplietošanas telpu ar galdu un krēsliem;**
	4. **virtuvi, kurā ir:**
		1. **elektriskā plīts virsma vai gāzes plīts, aprīkota ar liesmu drošības slēdzi, kas pārtrauc gāzes padevi, ja ierīces gāzes deglis apdziest;**
		2. **galds vai darba virsma ēdiena gatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai.**
22. **Jauniešu māja aprūpē esošiem bērniem nodrošina iespēju pirkt produktus, apģērbu un apavus, gatavot ēdienu, mazgāt un gludināt apģērbu, un kopt apavus un dzīvojamās telpas.**
23. **Jauniešu mājā produktu iegādei aprūpē esošiem bērniem var izsniegt līdzekļus no bērnu aprūpes institūcijas budžeta.**
24. **Veidojot vairākas jauniešu mājas vienā ēkā, bērnu aprūpes institūcija nodrošina, ka šajā ēkā neatrodas vairāk par 24 aprūpē esošiem bērniem un tām nav kopīgu sanitāro telpu, virtuves telpu, sadzīves telpu. Kopīgas var būt nodarbību telpas, nodarbinātību veicinošo pasākumu un brīvā laika aktivitāšu telpas un darbinieku kabineti.**

**VI. Prasības pilngadīgu personu ilgstošas sociālās aprūpes un sociālās rehabilitācijas institūcijas pakalpojuma sniedzējiem**

1. **Pilngadīgu personu ilgstošas sociālās aprūpes un sociālās rehabilitācijas institūcijas pakalpojuma sniedzējs (turpmāk šajā nodaļā – pilngadīgo aprūpes institūcija) nodrošina personai, kura vecuma vai veselības stāvokļa dēļ nespēj sevi aprūpēt (pensijas vecuma personām un personām ar ļoti smagu vai smagu invaliditāti) mājokli, atbalstu viņa problēmu risināšanā, sociālo rehabilitāciju, ja klientam nav attiecīgo spēju, diennakts aprūpi.**
2. **Šajā nodaļā noteiktās prasības pilngadīgo aprūpes institūcijām attiecas arī uz tām sociālās aprūpes institūcijām, kuras nodrošina īslaicīgu sociālās aprūpes un sociālās rehabilitācijas pakalpojumu ar izmitināšanu pensijas vecuma personām un personām ar ļoti smagu vai smagu invaliditāti.**
3. **Pilngadīgo aprūpes institūcija sociālo pakalpojumu sniegšanā nodrošina sociālā darbinieka, sociālā aprūpētāja, sociālā rehabilitētāja un aprūpētāja iesaisti.**
4. **Pilngadīgo aprūpes institūcija sociālo pakalpojumu sniegšanā var iesaistīt ārstniecības personas.**
5. **Pilngadīgo aprūpes institūcija klientam, atbilstoši viņa funkcionālajam stāvoklim un šo noteikumu 5.4. apakšpunktā minētajā plānā noteiktajam, nodrošina:**
	1. **diennakts uzraudzību un individuālu atbalstu aprūpē atbilstoši nepieciešamībai;**
	2. **palīdzību pašaprūpē vai ķermeņa aprūpē atbilstoši nepieciešamībai;**
	3. **kognitīvo spēju uzturēšanu vai attīstīšanu;**
	4. **prasmju un kustību attīstību veicinošas nodarbības;**
	5. **brīvā laika aktivitātes un relaksējošās nodarbības;**
	6. **pastaigas svaigā gaisā;**
	7. **klientu informēšanas un izglītošanas pasākumus atbilstoši nepieciešamībai;**
	8. **sociālā darba speciālistu konsultācijas atbilstoši nepieciešamībai;**
	9. **darba prasmju saglabāšanu, atjaunošanu vai apgūšanu personām darbspējas vecumā.**
6. **Pilngadīgo aprūpes institūcija, kurā nav izveidota pusceļa māja, veicot pasākumus klienta pāriešanai uz sabiedrībā balstīto sociālo pakalpojumu saņemšanu, sociālo pakalpojumu sniegšanas procesā nodrošina šo noteikumu 67., 68., un 70. punktā noteikto.**
7. **Pilngadīgo aprūpes institūcija klientam nodrošina:**
	1. **dzimumam, augumam, gadalaikam un individuālajām vajadzībām piemērotu apģērbu un apavus individuālai lietošanai,**
	2. **mīksto inventāru (piemēram, gultas piederumus, veļu, dvieļus), higiēnas un mazgāšanas līdzekļus;**
	3. **kvalitatīvu klienta vecumam, veselības stāvoklim un uztura normām atbilstošu ēdināšanu vismaz četras reizes dienā;**
	4. **klientam nepieciešamos tehniskos palīglīdzekļus normatīvajos aktos par nodrošināšanu ar tehniskajiem palīglīdzekļiem noteiktajā kārtībā, nepieciešamības gadījumā sedzot klienta līdzmaksājumu. Tehniskos palīglīdzekļus, ko var izmantot vairāki klienti vai ar kuriem tiek aprīkotas koplietošanas, sadzīves vai nodarbību telpas, pilngadīgo aprūpes institūcija iegādājas par pilngadīgo aprūpes institūcijas budžeta līdzekļiem.**
8. **Pilngadīgo aprūpes institūcija nodrošina klientiem apstākļus saturīgai laika pavadīšanai:**
	1. **ir atpūtai un nodarbībām piemērotas telpas un atbilstošs inventārs;**
	2. **teritorija ir piemērota atpūtai un brīvā laika pavadīšanai;**
	3. **klientiem ir nodrošināta iespēja apmeklēt kultūras un sporta nodarbības un pasākumus, kā arī iesaistīties sabiedriskajās aktivitātēs ārpus pilngadīgo aprūpes institūcijas;**
	4. **ir nodrošināta iespēja tikties ar draugiem, ģimenes locekļiem un radiniekiem.**
9. **Pilngadīgo aprūpes institūcija nodrošina istabas aprīkojuma un iekārtojuma atbilstību klienta vecumam un funkcionālajam stāvoklim.**
10. **Pilngadīgo aprūpes institūcija nodrošina klienta reģistrāciju pie ģimenes ārsta, kā arī atbalstu ārstniecības personas nozīmētā ārstēšanās plāna izpildē.**
11. **Pilngadīgo aprūpes institūcija sniedz atbalstu klientam maksājumu, kurus administrē Valsts sociālās apdrošināšanas aģentūra, pārskaitīšanai pilngadīgo aprūpes institūcijas kontā un nodrošina naudas līdzekļu personīgām vajadzībām izmaksu klientiem.**
12. **Ja pilngadīgo aprūpes institūcija sniedz sociālos pakalpojumus neredzīgām personām, klientam atbilstoši šo noteikumu 5.4. apakšpunktā minētajā plānā paredzētajam tiek nodrošināti šo noteikumu 126. punktā minētie pasākumi.**
13. **Pilngadīgo aprūpes institūcija šo noteikumu 6.2. apakšpunktā minētajā klienta lietā papildus iekļauj:**
	1. invaliditāti apliecinošu dokumentu atvasinājumus **vai izdrukas no attiecīgās datu bāzes,** ja klientam noteikta invaliditāte,
	2. dokumentu atvasinājumus **vai izdrukas no attiecīgās datu bāzes**, kas apliecina, ka klientam ir piešķirta pensija, piemaksas pie pensijas, apdrošināšanas atlīdzība, kaitējuma atlīdzība vai valsts sociālā nodrošinājuma pabalsts;
	3. **klienta personīgo mantu pieņemšanas aktu;**
	4. **ģimenes ārsta izziņu par klienta veselības stāvokli;**
	5. **psihiatra atzinumu, ja klients saņem valsts finansētu ilgstošas sociālās aprūpes un sociālās rehabilitācijas pakalpojumu;**
	6. **citu informāciju, kas ir būtiska sociālā pakalpojuma nodrošināšanā.**
14. **Pilngadīgo aprūpes institūcija nekavējoties informē Valsts sociālās apdrošināšanas aģentūru par visiem apstākļiem, kas var ietekmēt Valsts sociālās apdrošināšanas aģentūras maksājumus, tai skaitā par pilngadīgo aprūpes institūcijas rekvizītiem un bankas kontiem, uz kuriem ir jāpārskaita Valsts sociālās apdrošināšanas aģentūras maksājumi, kā arī informē par sociālā pakalpojuma finansējuma avotu konkrētam klientam.**
15. **Ja klients ir miris vai klientam ir izbeigta vai apturēta sociālā pakalpojuma sniegšana pilngadīgo aprūpes institūcijā, pilngadīgo aprūpes institūcija septiņu dienu laikā atmaksā neizmantoto maksājumu daļu:**
	1. **Valsts sociālās apdrošināšanas aģentūrai – klientam pienākošos, bet līdz sociālā pakalpojuma saņemšanas pēdējai dienai neizmantoto Valsts sociālās apdrošināšanas aģentūras maksājuma daļu;**
	2. **pašvaldībai – klienta sociālā pakalpojuma samaksai paredzēto, bet līdz sociālā pakalpojuma saņemšanas pēdējai dienai neizmantoto pašvaldības maksājuma daļu;**
	3. **klienta apgādniekam – klienta sociālā pakalpojuma samaksai paredzēto, bet līdz sociālā pakalpojuma saņemšanas pēdējai dienai neizmantoto apgādnieka maksājuma daļu.**
16. **Klienta nāves gadījumā pilngadīgo aprūpes institūcija organizē apbedīšanu, ja to neuzņemas cita persona.**

**VII. Prasības pusceļa mājas pakalpojuma sniedzējiem**

1. **Pusceļa mājas pakalpojuma sniedzējs nodrošina klientiem ar funkcionāliem traucējumiem, mājokli, sociālo rehabilitāciju un patstāvīgai dzīvei nepieciešamo pašaprūpes iemaņu un dzīves prasmju apgūšanu vai nostiprināšanu.**
2. **Pusceļa mājas pakalpojuma sniedzējs sociālā pakalpojuma sniegšanā nodrošina sociālā darbinieka, kā arī sociālā rehabilitētāja vai sociālā aprūpētāja iesaisti.**
3. **Pusceļa māja pakalpojuma sniedzējs patstāvīgai dzīvei nepieciešamo pašaprūpes iemaņu un dzīves prasmju apgūšanas vai nostiprināšanas ietvaros nodrošina:**
	1. **sadzīves un pašaprūpes iemaņu apgūšanu un nostiprināšanu:**
		1. **personiskās naudas izlietojuma plānošana un iepirkšanās;**
		2. **ēdiena gatavošana un galda kultūra;**
		3. **dzīvojamo telpu un teritorijas uzkopšana;**
		4. **apģērba mazgāšana, gludināšana un apavu kopšana;**
		5. **pašaprūpe un personīgā higiēna;**
	2. **prasmju apgūšanu un klienta izglītošanu par šādām tēmām:**
		1. **izpratne par darba lomu cilvēka dzīvē, darba attiecībām un darba samaksu;**
		2. **orientēšanās apkārtējā vidē, ja šo nepieciešamību nosaka klienta funkcionālais stāvoklis;**
		3. **saskarsme un komunikācijas prasmes;**
		4. **ugunsdrošība, elektrodrošība un personas drošība;**
		5. **veselība un veselīgs dzīvesveids;**
		6. **tiesības, pienākumi un atbildība;**
		7. **cilvēka seksualitāte;**
		8. **brīvā laika pavadīšana;**
		9. **pietiekamu fizisko aktivitāšu un aktīva dzīvesveida nozīme;**
		10. **citas prasmes atbilstoši identificētajām vajadzībām;**
	3. **darba prasmju apguvi atbilstoši spējām un funkcionālajiem traucējumiem;**
	4. **regulāru sociālā dienesta informēšanu par šo noteikumu 5.4. apakšpunktā minētā plānā izvirzīto mērķu un uzdevumu sasniegšanu. Informāciju par šo noteikumu 5.4. apakšpunktā minētā plānā izvirzītajiem mērķiem un uzdevumiem pusceļa mājas pakalpojuma sniedzējs sniedz pirmā mēneša laikā pēc pusceļa mājas pakalpojuma sniegšanas uzsākšanas.**
4. **Pusceļa mājas pakalpojuma sniedzējs klientam nodrošina:**
	1. **dzimumam, augumam, gadalaikam un individuālajām vajadzībām piemērotu apģērbu un apavus individuālai lietošanai;**
	2. **mīksto inventāru (piemēram, gultas piederumus, veļu, dvieļus), higiēnas un mazgāšanas līdzekļus;**
	3. **gultas veļas maiņu pēc nepieciešamības, bet ne retāk kā reizi 10 dienās;**
	4. **kvalitatīvu klienta vecumam, veselības stāvoklim un uztura normām atbilstošu ēdināšanu vismaz četras reizes dienā;**
	5. **dzīvojamo istabu, kurā izvieto ne vairāk kā trīs klientus (ne mazāk kā 6 m² vienai personai);**
	6. **koplietošanas telpu ar galdu un krēsliem;**
	7. **virtuvi, kurā ir:**
		1. **elektriskā plīts virsma vai gāzes plīts, aprīkota ar liesmu drošības slēdzi, kas pārtrauc gāzes padevi, ja ierīces gāzes deglis apdziest;**
		2. **galds vai darba virsma ēdiena gatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai;**
	8. **ne mazāk kā vienu dušu, tualeti ar roku mazgātni astoņām personām;**
	9. **klientam nepieciešamos tehniskos palīglīdzekļus normatīvajos aktos par nodrošināšanu ar tehniskajiem palīglīdzekļiem noteiktajā kārtībā, nepieciešamības gadījumā sedzot klienta līdzmaksājumu. Tehniskos palīglīdzekļus, ko var izmantot vairāki klienti vai ar kuriem tiek aprīkotas koplietošanas, sadzīves vai nodarbību telpas, pusceļa mājas pakalpojuma sniedzējs iegādājas par pusceļa mājas pakalpojuma sniedzējs budžeta līdzekļiem.**
5. **Beidzot sociālās rehabilitācijas kursu pusceļa mājā, pusceļa mājas pakalpojuma sniedzējs sagatavo kopsavilkumu par sociālajā rehabilitācijā sasniegtajiem rezultātiem un, ja klients ar garīga rakstura traucējumiem ir piemērots dzīvei grupu mājā (dzīvoklī), iesniedz to grupu mājas (dzīvokļa) pakalpojuma sniedzējam vai sociālajam dienestam, pievienojot normatīvajos aktos par sociālo pakalpojumu un sociālās palīdzības saņemšanas kārtību noteiktos dokumentus, kuri nepieciešami grupu mājas (dzīvokļa) pakalpojumu saņemšanai.**

**VIII. Prasības pansijas pakalpojuma sniedzējiem**

1. **Pansijas pakalpojuma sniedzējs nodrošina pensijas vecuma personām vai pilngadīgām personām ar smagiem funkcionāliem traucējumiem mājokli, uzraudzību, atbalstu pašaprūpē un nepieciešamības gadījumā atbalstu sociālo problēmu risināšanā.**
2. **Pansijas pakalpojuma sniedzējs sociālā pakalpojuma sniegšanā nodrošina sociālā darbinieka, sociālā aprūpētāja vai sociālā rehabilitētāja, kā arī aprūpētāja iesaisti.**
3. **Pansijas pakalpojuma sniedzējs klientam nodrošina:**
	1. **diennakts uzraudzību, kuru veic vismaz viens darbinieks vai elektroniskās informēšanas sistēma, ar kuras lietošanu iepazīstināti visi klienti un kura ir ērti lietojama ārkārtas situācijā;**
	2. **dzimumam, augumam, gadalaikam un individuālajām vajadzībām piemērotu apģērbu un apavus individuālai lietošanai,** **ja klients pats nespēj sev to nodrošināt;**
	3. **mīksto inventāru (piemēram, gultas piederumus, veļu, dvieļus), personīgās higiēnas un mazgāšanas līdzekļus;**
	4. **gultas veļas maiņu pēc nepieciešamības, bet ne retāk kā reizi 10 dienās, ja klients pats nespēj sev to nodrošināt;**
	5. **atbalstu pašaprūpes un personīgās higiēnas veikšanā;**
	6. **konsultācijas un atbalstu sociālo problēmu risināšanā;**
	7. **personāla atbalstu ārstniecības personas noteikto ārstēšanās ieteikumu izpildē;**
	8. **dzīvojamo istabu, kurā dzīvo ne vairāk kā divi klienti (ne mazāk kā 6 m² vienai personai);**
	9. **koplietošanas telpu ar galdu un krēsliem;**
	10. **virtuvi, kurā ir:**
		1. **elektriskā plīts virsma vai gāzes plīts, aprīkota ar liesmu drošības slēdzi, kas pārtrauc gāzes padevi, ja ierīces gāzes deglis apdziest;**
		2. **galds vai darba virsma ēdiena sagatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai;**
	11. **ēdināšanas pakalpojumu atbilstoši klienta vecumam, veselības stāvoklim un uztura normām, ja klients pats nespēj sev to nodrošināt;**
	12. **ne mazāk kā vienu dušu un tualeti ar roku mazgātni sešām personām.**
4. **Pansijas pakalpojuma sniedzējs sniedz klientam atbalstu par sociālā pakalpojuma nomaiņu pret citu klienta aprūpes līmenim atbilstošu sociālo pakalpojumu, ja klienta veselības un funkcionālais stāvoklis pasliktinās un klients vairs patstāvīgi nespēj tikt galā ar pašaprūpi.**
5. **Klienta nāves gadījumā pansijas pakalpojuma sniedzējs organizē apbedīšanu, ja to neuzņemas cita persona.**

**IX. Prasības „atelpas brīža” pakalpojuma sniedzējam**

1. **„Atelpas brīža” pakalpojuma sniedzējs nodrošina personām ar funkcionāliem traucējumiem īslaicīgu sociālo aprūpi līdz 30 diennaktīm gadā, aizstājot mājsaimniecības locekļus aprūpes procesā.**
2. **„Atelpas brīža” pakalpojuma sniedzējs klientam nodrošina:**
	1. **uzraudzību un individuālu atbalstu aprūpē atbilstoši nepieciešamībai;**
	2. **palīdzību pašaprūpē un personīgās higiēnas nodrošināšanā atbilstoši nepieciešamībai;**
	3. **sociālā darbinieka konsultācijas atbilstoši nepieciešamībai;**
	4. **kognitīvo spēju uzturēšanu vai attīstīšanu;**
	5. **prasmju un kustību attīstību veicinošas nodarbības;**
	6. **brīvā laika aktivitātes un relaksējošās nodarbības;**
	7. **pastaigas svaigā gaisā;**
	8. **klientu informēšanas un izglītošanas pasākumus atbilstoši nepieciešamībai;**
	9. **vecumam, veselības stāvoklim un uztura normām atbilstošu ēdināšanu četras reizes dienā;**
	10. speciālista konsultāciju (piemēram, fizioterapeits, ergoterapeits, fizikālās un rehabilitācijas medicīnas ārsts, logopēds, psihiatrs vai psihologs) pēc nepieciešamības un iespējām**;**
	11. **bērnam ar funkcionāliem traucējumiem, kuram ir noteikta invaliditāte un kuram ir Veselības un darbspēju ekspertīzes ārstu valsts komisijas izsniegts atzinums par īpašas kopšanas nepieciešamību sakarā ar smagiem funkcionāliem traucējumiem, dienas laikā vismaz sociālā darbinieka, māsas palīga vai aprūpētāja, interešu izglītības pedagoga vai sociālā audzinātāja konsultācijas un atbalstu, pēc nepieciešamības - māsas vai ārsta palīga atbalstu, nakts laikā no plkst. 20.00 līdz plkst. 8.00 - māsas palīga vai aprūpētāja aprūpi un atbalstu;**
	12. **izmitināšanu klienta vajadzībām pielāgotās telpās. Ja „atelpas brīža” pakalpojumu sniedzējs sniedz arī citus sociālos pakalpojumus, „atelpas brīža” pakalpojumu sniedzējs „atelpas brīža” pakalpojuma saņēmējam nodrošina izmitināšanu atsevišķā telpā;**
	13. **gultas veļas maiņu atbilstoši nepieciešamībai, bet ne retāk kā reizi 10 dienās;**
	14. **citus pakalpojumus atbilstoši šo noteikumu 6.2.5. apakšpunktā minētajā līgumā starp klientu un „atelpas brīža” pakalpojuma sniedzēju noteiktajam vai atbilstoši sociālā dienesta noteiktajam veicamo darbu apjomam.**
3. **„Atelpas brīža” pakalpojums tiek nodrošināts ne mazāk kā diennakti (24 stundas).**
4. **„Atelpas brīža” pakalpojuma sniedzējs neizstrādā šo noteikumu 5.4.apakšpunktā minēto plānu, un sniedzamā sociālā pakalpojuma apjoms tiek noteikts šo noteikumu 6.2.5. apakšpunktā minētajā līgumā starp klientu un pakalpojuma sniedzēju noteiktajam vai atbilstoši sociālā dienesta izstrādātajam sociālās aprūpes vai sociālās rehabilitācijas plānam, ja pakalpojums tiek nodrošināts saskaņā ar sociālā dienesta lēmumu par „atelpas brīža” pakalpojuma piešķiršanu.**

**X. Prasības grupu mājas (dzīvokļa) pakalpojuma sniedzējiem**

1. **Grupu mājas (dzīvokļa) pakalpojuma sniedzējs (turpmāk - grupu mājas pakalpojuma sniedzējs) pilngadīgām personām ar garīga rakstura traucējumiem nodrošina mājokli un individuālu atbalstu sociālo problēmu risināšanā.**
2. **Grupu mājas pakalpojuma sniedzējs sociālā pakalpojuma sniegšanā nodrošina sociālā darbinieka un sociālā rehabilitētāja vai sociālā aprūpētāja vai aprūpētāja iesaisti.**
3. **Grupu mājas pakalpojuma sniedzējs klientiem ar vidēji smagiem funkcionālajiem traucējumiem nodrošina:**
	1. **diennakts uzraudzību, kuru veic vismaz viens darbinieks vai elektroniskās informēšanas sistēma, ar kuras lietošanu iepazīstināti visi klienti un kura ir ērti lietojama ārkārtas situācijā;**
	2. **sadzīves iemaņu uzturēšanu vai korekciju;**
	3. **atbalstu pašaprūpē;**
	4. **sociālo prasmju pilnveidi;**
	5. **atbalstu darba meklēšanā un izpratnes par darba attiecībām veidošanu;**
	6. **sabiedrībai pieņemamu saskarsmes iemaņu apgūšanu;**
	7. **atbalstu fiziski aktīva dzīvesveida veicināšanai;**
	8. **sociālā darbinieka individuālās konsultācijas.**
4. **Grupu mājas pakalpojuma sniedzējs klientiem ar smagiem un ļoti smagiem funkcionālajiem traucējumiem un klientiem ar ierobežotu rīcībspēju nodrošina:**
	1. **diennakts uzraudzību, kuru veic vismaz viens darbinieks;**
	2. **palīdzību un atbalstu pašaprūpē vai, ja nepieciešams, sociālo aprūpi;**
	3. **sadzīves iemaņu apgūšanu un uzturēšanu;**
	4. **sociālo prasmju pilnveidi;**
	5. **sabiedrībai pieņemamu saskarsmes iemaņu apgūšanu;**
	6. **sociālā darbinieka individuālās konsultācijas.**
5. **Ja grupu mājas pakalpojuma sniedzēja klients darba dienas laikā nav nodarbināts vai neapmeklē citu regulāri saņemamu pakalpojumu, grupu mājas pakalpojuma sniedzējs nodrošina nodarbības atbilstoši šo noteikumu 5.4.apakšpunktā noteiktajam plānam.**
6. **Grupu mājas pakalpojuma sniedzējs klientiem nodrošina šādas telpas un aprīkojumu:**
	1. **dzīvojamo istabu (ne mazāk kā 6 m² vienai personai), kurā dzīvo ne vairāk kā divas personas;**
	2. **koplietošanas telpu ar galdu un krēsliem;**
	3. **virtuvi, kurā ir:**
		1. **elektriskā plīts virsma vai gāzes plīts, aprīkota ar liesmu drošības slēdzi, kas pārtrauc gāzes padevi, ja ierīces gāzes deglis apdziest;**
		2. **galds vai darba virsma ēdiena gatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai;**
	4. **ne mazāk kā vienu dušu, tualeti ar roku mazgātni sešām personām.**
7. **Ja grupu mājas pakalpojuma sniedzējs izveido vairākas grupu mājas vienā ēkā, sociālā pakalpojuma sniedzējs nodrošina, ka tām nav kopīgu sanitāro telpu, virtuves telpu, sadzīves telpu. Kopīgi var būt darbinieku kabineti un brīvā laika aktivitāšu telpas.**
8. **Vienā grupu mājā dzīvo ne vairāk kā 16 klienti.**

**XI. Prasības krīzes centra pakalpojuma sniedzējiem**

1. **Krīzes centra pakalpojuma sniedzējs krīzes situācijā nonākušiem klientiem, nodrošina:**
	1. **sociālo prasmju novērtēšanu, pilnveidošanu un attīstīšanu;**
	2. **individuālās un grupu nodarbības psihosociālā atbalsta sniegšanai;**
	3. **drošu naktsmītni, ja sociālais pakalpojums tiek nodrošināts ar izmitināšanu.**
2. **Krīzes centra pakalpojuma sniedzējs nodrošina sociālā darbinieka un psihologa iesaisti.**
3. **Ja krīzes centra pakalpojumu ar izmitināšanu saņem bērns, krīzes centra pakalpojuma sniedzējs nodrošina:**
	1. **vispārējās izglītības procesa nepārtrauktību;**
	2. **kvalitatīvu bērna vecumam, veselības stāvoklim un uztura normām atbilstošu ēdināšanu vismaz četras reizes dienā.**
4. **Ja krīzes centra pakalpojumu sniedz ar izmitināšanu, krīzes centra pakalpojumu sniedzējs klientam nodrošina:**
	1. klienta izmitināšanu telpās, kuras atbilst prasībām dzīvojamo telpu ekspluatācijai**;**
	2. **koplietošanas telpu ar galdu un krēsliem;**
	3. **virtuvi, kurā ir:**
		1. **elektriskā plīts virsma vai gāzes plīts, aprīkota ar liesmu drošības slēdzi, kas pārtrauc gāzes padevi, ja ierīces gāzes deglis apdziest;**
		2. **galds vai darba virsma ēdiena gatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai;**
	4. **ne mazāk kā vienu dušu, tualeti ar roku mazgātni sešām personām;**
	5. **plauktus drēbju, apavu un personīgo mantu uzglabāšanai;**
	6. **ja nepieciešams, gultasveļu, dvieļus un higiēnas un mazgāšanas līdzekļus;**
	7. **gultas veļas maiņu pēc nepieciešamības, bet ne retāk kā reizi 10 dienās, ja sociālā pakalpojuma ietvaros tiek nodrošināta gultas veļa.**
5. **Beidzot krīzes centra pakalpojuma sniegšanu, krīzes centra pakalpojuma sniedzējs ne vēlāk kā piecu darbdienu laikā pēc krīzes centra pakalpojuma sniegšanas klientam izbeigšanas sniedz sociālajam dienestam pārskatu par šo noteikumu 5.4.apakšpunktā minētā plāna mērķu sasniegšanu, tā izpildes rezultātiem, kā arī rekomendācijas klienta turpmākam atbalstam, ja klients sociālo pakalpojumu ir saņēmis saskaņā ar sociālā dienesta lēmumu par krīzes centra pakalpojuma piešķiršanu.**
6. **Krīzes centra pakalpojuma sniedzējs sadarbojas ar bāriņtiesu, izglītības iestādēm, bērnu tiesību aizsardzības institūcijām, prokuratūru, policiju, ārstniecības iestādēm, sociālo pakalpojumu sniedzējiem un citām institūcijām pret bērnu veikto prettiesisko darbību noskaidrošanā un turpmāku iespējamu prettiesisku darbību novēršanā.**

**XII. Prasības krīzes tālruņa un uzticības tālruņa pakalpojuma sniedzējiem**

1. **Krīzes tālruņa un uzticības tālruņa (turpmāk šajā nodaļā - krīzes tālruņa) pakalpojuma sniedzējs nodrošina konsultācijas un psiholoģisku palīdzību, kā arī informāciju par citām palīdzības iespējām.**
2. **Krīzes tālruņa pakalpojuma sniedzējs nodrošina personu, kas ir speciāli apmācītas un apguvušas psiholoģiskās krīzes pārvarēšanas (krīzes intervences) metodes, iesaisti.**
3. **Krīzes tālruņa pakalpojuma sniedzējs informē atbildīgās institūcijas par suicīda riska vai vardarbības riska gadījumiem, ja klients ir identificējams un nosakāma viņa atrašanās vieta.**
4. **Krīzes tālruņa pakalpojuma sniedzējs sociālā pakalpojuma sniegšanā iesaistītajām personām nodrošina:**
	1. **kopīgas tikšanās ne retāk kā reizi mēnesī, kurā tiek sniegts psiholoģisks un konsultatīvs atbalsts – vismaz divas stundas vienā reizē;**
	2. **kvalifikācijas celšanu – vismaz 24 stundas gadā;**
	3. **personām, kuru pieredze krīzes tālruņa konsultāciju sniegšanā ir mazāka par 60 stundām - klientu konsultēšanu pieredzējušu darbinieku uzraudzībā.**
5. **Krīzes tālruņa pakalpojuma sniedzējs izstrādā zvanu reģistrācijas kārtību un nodrošina zvanu reģistrāciju. Zvanu reģistru uzglabā piecus gadus pēc pēdējā ieraksta veikšanas.**
6. **Uz krīzes tālruņa pakalpojuma sniedzēju neattiecas šo noteikumu 5., 6., 7., 8., un 10. punktā noteiktās vispārīgās prasības.**

**XIII. Prasības sociālās rehabilitācijas pakalpojumu sniedzējiem, kas sniedz sociālās rehabilitācijas pakalpojumu institūcijā, kurās uzturas no prettiesiskām darbībām cietušie bērni**

1. **Sociālās rehabilitācijas pakalpojumu no prettiesiskām darbībām cietušiem bērniem sniedz diennakts sociālās rehabilitācijas un psiholoģiskās palīdzības institūcija (turpmāk šajā nodaļā — sociālās rehabilitācijas institūcija), nodrošinot vardarbībā cietušiem bērniem psiholoģisko palīdzību, sociālo rehabilitāciju, drošu mājokli un citu palīdzību atbilstoši sociālā pakalpojuma sniegšanas specifikai un klienta vajadzībām.**
2. **Sociālās rehabilitācijas institūcijā ar bērniem strādā sociālie darbinieki, psihologi un citi speciālisti, kuri ir apguvuši mācību programmu no vardarbības cietušo bērnu rehabilitācijai un ieguvuši attiecīgu apliecību.**
3. **Lai mazinātu prettiesiskās darbības radītās sekas, sociālās rehabilitācijas institūcija:**
	1. **informē bērnu par vardarbības draudu pazīmēm un personiskās drošības pamatprincipiem;**
	2. **sniedz individuālas un grupu konsultācijas bērnam;**
	3. **izmanto darbā ar bērnu vecumam, prettiesiskā nodarījuma veidam un individuālajām īpašībām atbilstošas metodes;**
	4. **iesaista sociālās rehabilitācijas procesā bērna likumisko pārstāvi;**
	5. **ievēro bērna tiesības un nodrošina darbību atbilstību sociālās rehabilitācijas mērķiem, bērna vajadzībām un labākajām interesēm.**
4. **Veicot bērna sociālo rehabilitāciju, sociālās rehabilitācijas institūcija:**
	1. **sadarbojas ar bāriņtiesām, izglītības iestādēm, bērnu tiesību aizsardzības institūcijām, prokuratūru, policiju, citiem sociālo pakalpojumu sniedzējiem un ārstniecības iestādēm pret bērnu veikto prettiesisko darbību noskaidrošanā un turpmāku iespējamu prettiesisku darbību novēršanā;**
	2. **nodrošina bērna izglītības ieguves nepārtrauktību, ja bērna psihoemocionālais stāvoklis to ļauj;**
	3. **nodrošina kvalitatīvu bērna vecumam, veselības stāvoklim un uztura normām atbilstošu ēdināšanu vismaz četras reizes dienā;**
	4. **nodrošina dzīvojamo istabu (ne mazāk kā 6 m² vienai personai), kurā dzīvo ne vairāk kā trīs personas, izņemot gadījumus, ja tie ir vienas mājsaimniecības locekļi;**
	5. **koplietošanas telpu ar galdu un krēsliem;**
	6. **ne mazāk kā vienu dušu, tualeti ar roku mazgātni sešām personām;**
	7. **plauktus drēbju, apavu un personīgo mantu uzglabāšanai;**
	8. **gultasveļu, dvieļus un higiēnas un mazgāšanas līdzekļus;**
	9. **nodrošina gultas veļas maiņu pēc nepieciešamības, bet ne retāk kā reizi 10 dienās.**
5. **Ja sociālās rehabilitācijas pakalpojumu sniedz, pamatojoties uz sociālā dienesta vai psihologa atzinumu par cietušo bērnu, pēc sociālās rehabilitācijas pakalpojuma kursa pabeigšanas sociālās rehabilitācijas institūcija sagatavo un nosūta bērna dzīvesvietas sociālajam dienestam informāciju par sociālās rehabilitācijas pakalpojuma saņemšanas laika periodu, sociālās rehabilitācijas uzdevumiem, rezultātiem un ieteikumiem bērna turpmākajam atbalstam.**
6. **Uz sociālās rehabilitācijas institūciju neattiecas šo noteikumu 3. punktā noteiktās prasības.**

**XIV. Prasības sociālās rehabilitācijas pakalpojumu sniedzējiem, kas sniedz sociālās rehabilitācijas pakalpojumu no prettiesiskām darbībām cietušiem bērniem viņu dzīvesvietā**

1. **Sociālās rehabilitācijas pakalpojumu sniedzējs no prettiesiskām darbībām cietušiem bērniem viņu dzīvesvietā nodrošina sociālās rehabilitācijas pasākumus prettiesiskās darbības radīto seku mazināšanai.**
2. **No prettiesiskām darbībām cietušam bērnam sociālās rehabilitācijas pakalpojumu viņa dzīvesvietā sniedz psihologs, kuram ir vismaz maģistra grāds specialitātē un kurš ir apguvis mācību programmu no vardarbības cietušo bērnu rehabilitācijai un ieguvis attiecīgu apliecību vai ārsts psihoterapeits (turpmāk šajā nodaļā – speciālists).**
3. **Prettiesiskās darbības radīto seku mazināšanai speciālists:**
	1. **informē bērnu par vardarbības draudu pazīmēm un personiskās drošības pamatprincipiem;**
	2. **sniedz individuālas konsultācijas bērnam;**
	3. **izmanto darbā ar bērnu viņa vecumam, prettiesiskā nodarījuma veidam un bērna individuālajām īpašībām atbilstošas metodes;**
	4. **iesaista sociālās rehabilitācijas pakalpojuma nodrošināšanā bērna ģimenes locekļus vai viņa likumisko pārstāvi, izņemot, ja tas neatbilst bērna labākajām interesēm;**
	5. **ievēro bērna tiesības un nodrošina darbību atbilstību sociālās rehabilitācijas mērķiem, bērna vajadzībām un bērna labākajām interesēm;**
	6. **sadarbojas ar bērnu tiesību aizsardzības vai tiesībsargājošajām institūcijām, citiem sociālo pakalpojumu sniedzējiem un ārstniecības iestādēm, lai vajadzības gadījumā nodrošinātu bērna tiesību aizsardzību un konsultatīvu atbalstu.**
4. **Ja sociālās rehabilitācijas pakalpojumu sniedz, pamatojoties uz sociālā dienesta vai psihologa slēdzienu, pēc sociālās rehabilitācijas pakalpojuma kursa pabeigšanas, speciālists sagatavo un nosūta bērna dzīvesvietas sociālajam dienestam informāciju par sociālās rehabilitācijas pakalpojuma saņemšanas laika periodu, sociālās rehabilitācijas pakalpojuma saņēmējiem, rehabilitācijas uzdevumiem, rezultātiem un ieteikumiem bērna turpmākajam atbalstam.**
5. **Speciālists neveido šo noteikumu 5.4. apakšpunktā minēto plānu, bet apkopo dokumentāciju, kurā tiek atspoguļota pamatinformācija par klientu un viņa vardarbības pieredzi, izvirzīto mērķi, sociālās rehabilitācijas procesu un sociālās rehabilitācijas rezultātiem.**
6. **Uz speciālistiem, kuri sniedz sociālās rehabilitācijas pakalpojumu no prettiesiskām darbībām cietušiem bērniem viņu dzīvesvietā vai faktiskajā atrašanās vietā, neattiecina šo noteikumu 2.1., 2.2., 2.3., 2.5. un 2.7.apakšpunktā, 3., 5., 6., 7., 8., 9. un 10. punktā noteiktās prasības.**

**XV. Prasības pakalpojumu sniedzējiem, kas sniedz sociālās rehabilitācijas pakalpojumu cilvēku tirdzniecības upuriem**

1. **Sociālās rehabilitācijas pakalpojuma cilvēku tirdzniecības upuriem sniedzējs, nodrošina:**
	1. **speciālistu komisijas, lai novērtētu personas atbilstību cilvēku tirdzniecības upura kritērijiem, izveidi, tās darbību reglamentējošo noteikumu izstrādi, komisijas darbību. Speciālistu komisijas darbu nodrošina arī gadījumos, kad personas rīcībā ir ārvalsts tiesībsargājošas institūcijas izziņa, ka uzsākts kriminālprocess vai tiek veiktas citas darbības, kas var būt par pamatu tam, lai persona saņemtu sociālās rehabilitācijas pakalpojumu kā cilvēku tirdzniecības upuris;**
	2. **ja nepieciešams, drošu patvērumu un klienta izmitināšanu telpās, kuras atbilst prasībām dzīvojamo telpu ekspluatācijai, sadarbojoties ar tiesībsargājošām institūcijām un citiem sociālo pakalpojumu sniedzējiem vai izmantojot citas normatīvajos aktos noteiktās izmitināšanas iespējas;**
	3. **klienta konfidencialitāti un datu aizsardzību;**
	4. **sociālā pakalpojuma sniegšanas laikā – psihosociālu palīdzību, tai skaitā individuālas sociālā darbinieka, psihologa, jurista, ārstniecības personas un citu speciālistu konsultācijas atbilstoši klienta vajadzībām un šo noteikumu 5.4. apakšpunktā minētajam plānam,** kā arī palīdz īstenot cietušā pārstāvību kriminālprocesā, ja klients to pilnvaro**;**
	5. **atbalstu kriminālprocesā – psihosociālu palīdzību (individuālas jurista, sociālā darbinieka, psihologa konsultācijas), tulka pakalpojumus, palīdzību juridisko dokumentu noformēšanā – sociālo pakalpojumu kursa laikā un pēc tā beigām, kā arī, ja nepieciešams, personas pārstāvību tiesā;**
	6. **iespēju apgūt vai uzlabot pašaprūpes un pašapkalpošanās iemaņas un, ja nepieciešams, saņemt pirmās nepieciešamības preces (piemēram, pārtiku, medikamentus, apģērbu, apavus vai naudas līdzekļus to iegādei);**
	7. **klienta iesaistīšanos apmācības un izglītības programmās, ja tas sekmē klienta reintegrāciju sabiedrībā un darba tirgū;**
	8. **pēc sociālā pakalpojuma kursa pabeigšanas – piecas konsultācijas (vienas konsultācijas ilgums – viena stunda), ja personai tās nepieciešamas, un tās netiek nodrošinātas atbilstoši šo noteikumu 112.5. apakšpunktam;**
	9. **tulka pakalpojumus rakstveidā un mutiski, ja tādi personai ir nepieciešami šo noteikumu 112.4., 112.5., 112.8., un 112.10. apakšpunktā minētajā gadījumā;**
	10. **ja nepieciešams, kopumā piecas konsultācijas nepilngadīgo klientu ģimenes locekļiem, ja tie uzturas Latvijā un klients saņem sociālo pakalpojumu par valsts budžeta līdzekļiem;**
	11. **ja nepieciešams, ārvalstī esoša klienta vai potenciālā klienta, kā arī viņu nepilngadīgo bērnu (ja tie atrodas kopā ar klientu vai potenciālo klientu) nokļūšanas organizēšanu līdz sociālā pakalpojuma sniegšanas vietai un, ja klients vai potenciālais klients patstāvīgi nav spējīgs ceļot, tā pavadīšanu no ārvalsts līdz sociālā pakalpojuma sniegšanas vietai.**
2. **Sociālās rehabilitācijas pakalpojuma cilvēku tirdzniecības upuriem sniedzējs** sociālā pakalpojuma sniegšanā nodrošina sociālā darbinieka, psihologa un jurista iesaisti. Sociālā pakalpojuma sniedzējs ir tiesīgs pieaicināt citus speciālistus šo noteikumu 5.4. apakšpunktā minētajā plānā noteikto uzdevumu izpildei.
3. **Sociālās rehabilitācijas pakalpojuma cilvēku tirdzniecības upuriem sniedzējs sadarbojas ar tiesībsargājošām institūcijām un citām institūcijām, nodrošinot informācijas apmaiņu.**
4. Uz s**ociālās rehabilitācijas pakalpojuma cilvēku tirdzniecības upuriem sniedzēju** neattiecas šo noteikumu 3. punktā noteiktās vispārīgās prasības.

**XVI. Prasības sociālo pakalpojumu sniedzējiem, kas sniedz sociālās rehabilitācijas pakalpojumu no psihoaktīvām vielām atkarīgiem bērniem un pilngadīgām personām**

1. **Sociālo pakalpojumu sniedzējs, kas sniedz sociālās rehabilitācijas pakalpojumu no psihoaktīvām vielām atkarīgiem bērniem un pilngadīgām personām, nodrošina:**
	1. **individuālās un grupu psihosociālās palīdzības nodarbības psihisko procesu attīstīšanai atsevišķi bērniem līdz 14 gadu vecumam, bērniem no 14 līdz 18 gadu vecumam un pilngadīgiem klientiem;**
	2. **šo noteikumu 5.4. apakšpunktā minētā plāna sastādīšanu, tajā iekļaujot vides terapiju, nodarbinātību un darba terapiju, individuālas un grupu psihosociālās palīdzības nodarbības, sporta un kultūras pasākumus, psihoaktīvo vielu skrīningtestu (ja nepieciešams, lietojot ķīmiski toksikoloģiskus izmeklējumus) un bērna motivācijas atteikties no psihoaktīvo vielu lietošanas nostiprināšanu;**
	3. **aktīvās atpūtas un sporta nodarbības - bērniem vismaz vienu stundu dienā, pilngadīgām personām vismaz 150 minūtes nedēļā;**
	4. **iespējas apgūt un uzlabot klienta pašaprūpes un pašapkalpošanās iemaņas;**
	5. **kvalitatīvu vecumam, veselības stāvoklim un uztura normām atbilstošu ēdināšanu vismaz četras reizes dienā;**
	6. **bērniem - iespēju turpināt apgūt atbilstošu vispārējās izglītības programmu;**
	7. **pilngadīgiem klientiem un darbspējas vecumu sasniegušiem bērniem, kuri neapgūst vispārējās izglītības vai profesionālās izglītības programmu, sadarbībā ar Nodarbinātības valsts aģentūru, darba devējiem, izglītības iestādēm un citām institūcijām - iespēju iesaistīties nodarbinātību veicinošos pasākumos.**
2. **Sociālo pakalpojumu sniedzējs, kas sniedz sociālās rehabilitācijas pakalpojumu no psihoaktīvām vielām atkarīgiem bērniem, nodrošinot bērnam sociālo rehabilitāciju uz laiku līdz 18 mēnešiem, ievēro šādus nosacījumus:**
	1. **motivāciju jeb sākuma adaptāciju nodrošina līdz četriem mēnešiem atbilstoši šo noteikumu 5.4. apakšpunktā minētajam plānam. Motivācija tiek organizēta atsevišķās, nodalītās telpās, nepieļaujot bērna patvaļīgu iziešanu no sociālo pakalpojumu sniedzēja, kas sniedz sociālās rehabilitācijas pakalpojumu no psihoaktīvām vielām atkarīgiem bērniem, institūcijas. Galvenie uzdevumi motivācijas laikā ir:**
		1. **bērna norobežošana no psihoaktīvo vielu lietotāju vides;**
		2. **bērna iepazīstināšana ar sociālo pakalpojumu sniedzēja, kas sniedz sociālās rehabilitācijas pakalpojumu no psihoaktīvām vielām atkarīgiem bērniem, institūcijas noteikumiem un sociālās rehabilitācijas programmas būtību;**
		3. **bērna psihiskā un somatiskā stāvokļa, kā arī rehabilitācijas potenciāla izvērtēšana;**
	2. **pamata rehabilitāciju nodrošina no sešiem līdz 10 mēnešiem. Galvenie uzdevumi pamata rehabilitācijas laikā ir:**
		1. **bērna iekļaušana sociālo pakalpojumu sniedzēja, kas sniedz sociālās rehabilitācijas pakalpojumu no psihoaktīvām vielām atkarīgiem bērniem, institūcijas dienas ritmā un kolektīvā, pakāpeniski panākot viņa personības pozitīvu attīstību un sociālo normu apgūšanu;**
		2. **audzinošu un socioterapeitisku metodiku (tehnoloģiju) īstenošana;**
		3. **sociālās rehabilitācijas programmas nodrošināšana bērna individuālās atveseļošanas procesā, attīstot un stabilizējot viņa dzīves prasmes;**
		4. **bērna psiholoģiskā un somatiskā veselības stāvokļa uzlabošana, palīdzot atbrīvoties no psihoaktīvo vielu lietošanas negatīvajām sekām;**
		5. **bērna resocializācijas iemaņu pakāpeniska attīstīšana;**
	3. **stabilizāciju nodrošina no diviem līdz četriem mēnešiem. Galvenie uzdevumi stabilizācijas laikā ir:**
		1. **ar psihoterapeitisko un socioterapeitisko metodiku (tehnoloģiju) palīdzību apgūto iemaņu praktiska nostiprināšana problēmsituācijās;**
		2. **pakāpeniska ierobežojošā režīma samazināšana un bērna sagatavošana rehabilitācijas procesa pabeigšanai;**
		3. **bērna patstāvīgu lēmumu pieņemšanas un rīcības iemaņu praktiska attīstīšana;**
		4. **bērna personības īpašību un izpratnes par uzvedības normām stabilizācija, lai bērns būtu spējīgs atteikties no turpmākas psihoaktīvo vielu lietošanas.**
3. **Sociālo pakalpojumu sniedzējs, kas sniedz sociālās rehabilitācijas pakalpojumu no psihoaktīvām vielām atkarīgām pilngadīgām personām, nodrošina klientiem sociālo rehabilitāciju uz laiku līdz 12 mēnešiem, ievērojot šādus nosacījumus:**
	1. **motivāciju jeb sākuma adaptāciju nodrošina no 10 dienām līdz 1,5 mēnešiem. Galvenie uzdevumi motivācijas laikā ir:**
		1. **klienta motivācijas stabilizēšana, lai klients spētu atteikties no psihoaktīvo vielu lietošanas un brīvprātīgi pieņemtu lēmumu saņemt sociālo rehabilitāciju no psihoaktīvām vielām atkarīgām pilngadīgām personām,**
		2. **klienta iepazīstināšana ar sociālo pakalpojumu sniedzēja, kas sniedz sociālās rehabilitācijas pakalpojumu no psihoaktīvām vielām atkarīgām pilngadīgām personām, institūcijas noteikumiem un sociālās rehabilitācijas programmas būtību,**
		3. **klienta motivācijas stabilizēšanas uzsākšana, izmantojot socioterapeitisko metodiku;**
	2. **pamata rehabilitāciju nodrošina no diviem līdz 2,5 mēnešiem. Galvenie uzdevumi pamata rehabilitācijas laikā ir:**
		1. **klienta norobežošana no psihoaktīvo vielu lietotāju vides un uzskatiem un iekļaušana grupā,**
		2. **klienta pašpalīdzības plāna veidošana un izpilde, nodrošinot individuālo somatisko un psihosociālo problēmu korekciju,**
		3. **klienta psihiskā un somatiskā stāvokļa, kā arī rehabilitācijas potenciāla izvērtēšana,**
	3. **klienta terapijas veida noteikšana un piedalīšanās tajā;**
	4. **psiholoģiski sociālā stāvokļa atjaunošana grupā;**
	5. **stabilizāciju nodrošina līdz sešiem mēnešiem. Galvenie uzdevumi stabilizācijas laikā ir:**
		1. **klienta iekļaušana sociālo pakalpojumu sniedzēja, kas sniedz sociālās rehabilitācijas pakalpojumu no psihoaktīvām vielām atkarīgām pilngadīgām personām, institūcijas dienas ritmā un grupā, pakāpeniski veicinot klienta personības pozitīvu attīstību un sociālo normu apguvi,**
		2. **somatiskās, klīniski psiholoģiskās intervences un socioterapeitisko metodiku (tehnoloģiju) īstenošana,**
		3. **klienta terapija un uzraudzība,**
		4. **pakāpeniska klienta resocializācijas iemaņu attīstīšana;**
	6. **sociālo adaptāciju nodrošina līdz diviem mēnešiem. Galvenie uzdevumi sociālās adaptācijas laikā ir:**
		1. **klienta resocializācijas iemaņu praktiska lietošana sociālā vidē,**
		2. **klienta personības īpašību, garīgās attīstības un sociālo uzvedības normu analīze,**
		3. **ar psihometrisko un sociometrisko metodiku (tehnoloģiju) palīdzību apgūto klienta iemaņu praktiska nostiprināšana problēmsituācijās,**
		4. **klienta klīniski bioloģiskā stāvokļa stabilizācijas turpināšana,**
		5. **klienta patstāvīgu lēmumu pieņemšanas un rīcības iemaņu praktiska attīstīšana;**
		6. **klienta pasaules izjūtas un vērtību sistēmas nostiprināšana;**
		7. **ar psihoterapeitisko un socioterapeitisko metodiku (tehnoloģiju) palīdzību apgūto klienta iemaņu praktiska nostiprināšana problēmsituācijās,**
		8. **klienta personības īpašību un uzvedības normu stabilizācija, kā arī praktiska lietošana sociālajā vidē.**
4. **Sociālo pakalpojumu sniedzējs, kas sniedz sociālās rehabilitācijas pakalpojumu no psihoaktīvām vielām atkarīgiem bērniem un pilngadīgām personām, sociālo pakalpojumu sniegšanā nodrošina sociālā darbinieka, psihologa un ārstniecības personu iesaisti.**

**XVII. Prasības sociālo pakalpojumu sniedzējiem, kas sniedz sociālās rehabilitācijas pakalpojumu personām ar dzirdes invaliditāti**

1. **Sociālās rehabilitācijas pakalpojumu personām ar dzirdes invaliditāti sniedzējs (turpmāk šajā nodaļā - pakalpojumu personām ar dzirdes invaliditāti sniedzējs) īsteno pasākumus, kas mazina dzirdes zuduma ietekmi uz personas ar dzirdes invaliditāti sociālās funkcionēšanas spējām. Pakalpojumu personām ar dzirdes invaliditāti sniedz klienta dzīvesvietā vai pie pakalpojumu personām ar dzirdes invaliditāti sniedzēja.**
2. **Pakalpojumu personām ar dzirdes invaliditāti sniedzējs izstrādā sociālās rehabilitācijas programmas un atbilstoši šo noteikumu 5.4. apakšpunktā minētajā plānā paredzētajam nodrošina:**
	1. **latviešu zīmju valodā adaptētas informācijas sniegšanas pakalpojumus;**
	2. **latviešu zīmju valodas apmācību un pilnveidi;**
	3. **radošās pašizteiksmes un saskarsmes iemaņu apguvi un pilnveidi;**
	4. **psiholoģiskās adaptācijas treniņus;**
	5. **palīdzību un atbalstu klienta sociālo problēmu risināšanā;**
	6. **klienta ģimenes locekļu un tuvinieku konsultēšanu un apmācību, ja nepieciešams.**
3. **Pakalpojumu personām ar dzirdes invaliditāti sniedzējs par valsts budžeta līdzekļiem klientam sniedz:**
	1. **atsevišķus sociālās rehabilitācijas pakalpojumus sociālās integrācijas veicināšanai vai sociālās rehabilitācijas pakalpojumu kompleksu klienta patstāvīgas funkcionēšanas iemaņu apguvei;**
	2. **šo noteikumu 122.1. apakšpunktā minētos atsevišķus sociālās rehabilitācijas pakalpojumus sociālās integrācijas veicināšanai sniedz ne vairāk kā 150 stundu gadā apmērā;**
	3. **šo noteikumu 122.1. apakšpunktā minēto sociālās rehabilitācijas pakalpojumu kompleksu sniedz klientiem ar garīga rakstura traucējumiem vai zemu izglītības līmeni ne vairāk kā 28 dienas vienu reizi divos gados un klientiem, kuriem dzirdes zudums radies pēc mutvārdu valodas apguves, ne vairāk kā 20 dienas vienu reizi trijos gados;**
	4. **šo noteikumu 122.3. apakšpunktā minēto sociālās rehabilitācijas pakalpojumu sniedz ar izmitināšanu, izņemot Rīgas pilsētā dzīvojošus klientus.**
4. **Pakalpojumu personām ar dzirdes invaliditāti sniedzējs sociālo pakalpojumu sniegšanā nodrošina sociālā darbinieka vai sociālā rehabilitētāja, psihologa un citu speciālistu, kuriem ir zināšanas un iemaņas personu ar dzirdes invaliditāti sociālajā rehabilitācijā, iesaisti.**

**XVIII. Prasības sociālo pakalpojumu sniedzējiem, kas sniedz sociālās rehabilitācijas pakalpojumu personām ar redzes invaliditāti**

1. **Sociālās rehabilitācijas pakalpojumu personām ar redzes invaliditāti pakalpojumu sniedzējs (turpmāk šajā nodaļā – pakalpojumu personām ar redzes invaliditāti sniedzējs) īsteno pasākumus, kas mazina redzes zuduma ietekmi uz personas ar redzes invaliditāti sociālās funkcionēšanas spējām. Pakalpojumu personām ar redzes invaliditāti sniedz klienta dzīvesvietā vai pie pakalpojumu personām ar redzes invaliditāti sniedzēja.**
2. **Pakalpojumu personām ar redzes invaliditāti sniedzējs sociālo pakalpojumu sniegšanā nodrošina sociālā darba speciālista, psihologa un citu speciālistu, kuriem ir zināšanas un iemaņas personu ar redzes invaliditāti sociālajā rehabilitācijā, iesaisti.**
3. **Pakalpojumu personām ar redzes invaliditāti sniedzējs izstrādā sociālās rehabilitācijas programmas un atbilstoši šo noteikumu 5.4. apakšpunktā minētajā plānā paredzētajam nodrošina:**
	1. **psiholoģiskās adaptācijas treniņus;**
	2. **orientēšanās un pārvietošanās iemaņu apguvi;**
	3. **pašaprūpes iemaņu apguvi;**
	4. **Braila raksta apguvi;**
	5. **tiflotehnikas lietošanas apmācību;**
	6. **specializēto datortehnoloģiju un komunikācijas tehnoloģiju lietošanas apmācību;**
	7. **fiziskā un intelektuālā darba pamatprasmju apguvi;**
	8. **saskarsmes un radošās pašizteiksmes iemaņu pilnveidi;**
	9. **pielāgoto sporta aktivitāšu apguvi;**
	10. **konsultācijas un palīdzību klienta sociālo problēmu risināšanā;**
	11. **klienta ģimenes locekļu un tuvinieku konsultēšanu un apmācību.**
4. **Pakalpojumu personām ar redzes invaliditāti sniedzējs klienta patstāvīgas funkcionēšanas iemaņu apguvei klienta dzīvesvietā vai pakalpojuma personām ar redzes invaliditāti sniedzēja institūcijā nodrošina:**
	1. **sociālās rehabilitācijas pakalpojumu kompleksu;**
	2. **atsevišķus sociālās rehabilitācijas pakalpojumus.**
5. **Sociālās rehabilitācijas pakalpojumu kompleksu par valsts budžeta līdzekļiem pakalpojumu personām ar redzes invaliditāti sniedzējs nodrošina:**
	1. **klientiem, kam pirmreizēji noteikta invaliditāte, kas saistīta ar redzes pasliktināšanos;**
	2. **klientiem, kuriem Veselības un darbspēju ekspertīzes ārstu valsts komisija noteikusi smagāku invaliditātes grupu sakarā ar redzes pasliktināšanos.**
6. **Sociālās rehabilitācijas pakalpojumu kompleksu nodrošina vienā no šādiem veidiem:**
	1. **ar diennakts uzturēšanos pie pakalpojumu personām ar redzes invaliditāti sniedzēja, nepārsniedzot 63 diennaktis** gada laikā no attiecīgā lēmuma par s**ociālās rehabilitācijas pakalpojumu kompleksa piešķiršanu** pieņemšanas dienas**;**
	2. **bez uzturēšanās pie pakalpojumu personām ar redzes invaliditāti sniedzēja un klienta dzīvesvietā, nepārsniedzot 378 stundas** gada laikā no attiecīgā lēmuma par s**ociālās rehabilitācijas pakalpojumu kompleksa piešķiršanu** pieņemšanas dienas.
7. **Atsevišķus sociālās rehabilitācijas pakalpojumus par valsts budžeta līdzekļiem klientiem, kas sociālās rehabilitācijas pakalpojumu saņem atkārtoti, sniedz vienā no šādiem veidiem:**
	1. **ar diennakts uzturēšanās pie pakalpojuma personām ar redzes invaliditāti sniedzēja ne vairāk kā 10 diennaktis gadā;**
	2. **bez uzturēšanās pie pakalpojumu personām ar redzes invaliditāti sniedzēja vai klienta dzīvesvietā ne vairāk kā 60 stundas gadā.**
8. **Pakalpojumu personām ar redzes invaliditāti sniedzējs, lai radītu klientam iespēju orientēties un droši pārvietoties, nodrošina īpaši apmācīta suņa pavadību (turpmāk - suns pavadonis), ja tas ir noteikts šo noteikumu 5.4. apakšpunktā minētajā plānā un klients var nodrošināt suņa pavadoņa turēšanu atbilstoši darba dzīvnieku labturības prasībām, vai reģistrēšanu rindā, ja suns pavadonis nav pieejams.**
9. **Šo noteikumu 131. punktā paredzētā suņa pavadoņa pakalpojuma sniegšanai pakalpojuma personām ar redzes invaliditāti sniedzējs nodrošina:**
	1. **suņu pavadoņu iegādi atbilstoši piešķirtā valsts budžeta finansējuma apjomam;**
	2. **suņa pavadoņa nodošanu patapinājumā;**
	3. **līguma sastādīšanu un parakstīšanu par suņa pavadoņa nodošanu patapinājumā, ja klientam ir piešķirts suns pavadonis. Līgumā nosaka suņa pavadoņa izmantošanas kārtību, suņa pavadoņa labturības prasības un suņa pavadoņa turētāja pienākumus;**
	4. **suņa pavadoņa lietošanas un turēšanas rokasgrāmatas izsniegšanu suņa pavadoņa turētājam;**
	5. **konsultācijas klientam par sadarbību ar suni pavadoni suņa patapinājuma periodā.**
10. **Pakalpojumu personām ar redzes invaliditāti sniedzējs, iegādājoties suni pavadoni, seko līdzi, lai suns pavadonis atbilst šādām prasībām:**
	1. **suns ir īpaši apmācīts, un par to ir izsniegta apliecība, kas apliecina suņa atbilstību veicamajam darbam;**
	2. **ja suns ir iegādāts ārvalstī, sunim ir dokumenti (suņa pavadoņa sertifikāts vai apliecinājums par atbilstību suņa pavadoņa darbam), kas apliecina suņa atbilstību veicamajam darbam;**
	3. **suņa raksturs, veselības stāvoklis un uzvedība atbilst suņa pavadoņa pienākumu pildīšanai. Suns ir kastrēts/sterilizēts, un tam ir veiktas visas obligātās vakcinācijas un nepieciešamie veterinārie pakalpojumi līdz suņa pavadoņa nodošanai potenciālajam klientam – suņa pavadoņa turētājam;**
	4. **suns ir reģistrēts valsts aģentūrā „Lauksaimniecības datu centrs”, un tam ir atbilstoša apliecība;**
	5. **sunim ir atbilstošas atšķirības zīmes – aksesuāri (piemēram, kakla siksna, iemaukti, apmetnītis) ar atstarojošiem elementiem un uzrakstu „Suns pavadonis”;**
	6. **suns ir apzīmēts ar mikroshēmu.**

**XIX. Prasības dienas aprūpes centra pakalpojuma sniedzējiem**

1. **Dienas aprūpes centra pakalpojuma sniedzējs sniedz sociālās aprūpes un sociālās rehabilitācijas pakalpojumus personām ar garīga rakstura traucējumiem, personām ar invaliditāti, pensijas vecumu sasniegušām personām, bērniem no trūcīgām ģimenēm un ģimenēm, kurās ir bērna attīstībai nelabvēlīgi apstākļi, kā arī personu grupām, kurām ir izteiktas socializācijas grūtības.**
2. **Dienas aprūpes centra pakalpojumu sniedzējs sociālo pakalpojumu sniegšanā nodrošina sociālā darba speciālistu, speciālistu atbilstoši dienas aprūpes centra nodarbību specifikai, aprūpētāju, ja dienas aprūpes centra klientiem ir nepieciešams atbalsts aprūpē, iesaisti.**
3. **Klients var uzturēties dienas aprūpes centrā pilnu darbdienu vai atbilstoši šo noteikumi 6.2.5. apakšpunktā minētajā līgumā starp klientu un dienas aprūpes centra pakalpojumu sniedzēju noteiktajam.**
4. **Dienas aprūpes centra pakalpojumu sniedzējs klientam nodrošina:**
	1. **uzraudzību un individuālu atbalstu;**
	2. **palīdzību pašaprūpē atbilstoši nepieciešamībai;**
	3. **sociālā darba speciālista konsultācijas atbilstoši nepieciešamībai;**
	4. **kognitīvo spēju uzturēšanu vai attīstīšanu;**
	5. **nodarbinātību veicinošo prasmju attīstīšanas nodarbības (piemēram, aušana, kokapstrāde, šūšana, keramika) un pastāvīgās funkcionēšanas spēju (piemēram, mājturības darbi, kulinārijas nodarbības, informācijas tehnoloģiju apguve) attīstīšanu vai sīkās motorikas (piemēram, rokdarbi, veidošana, motoriku attīstošās spēles), pašaprūpes un patstāvīgās funkcionēšanas (ēdiena pagatavošana, galda klāšana, mājturības darbi, informācijas un komunikācijas tehnoloģiju lietošana) un citu prasmju attīstību veicinošas nodarbības atbilstoši klienta vecumam un funkcionālajam stāvoklim;**
	6. **mākslas un mākslinieciskās pašdarbības spēju attīstīšanas nodarbības (piemēram, zīmēšana, mūzika, dažādu mākslas terapiju pielietošana, teātra uzvedumu veidošana, grāmatu lasīšana, audioierakstu klausīšanās, kino);**
	7. **fiziskās aktivitātes;**
	8. **brīvā laika aktivitātes un relaksējošās nodarbības, atbilstoši dienas ritmam;**
	9. **klientu informēšanas un izglītošanas pasākumus, atbilstoši nepieciešamībai;**
	10. **speciālistu konsultācijas (piemēram, ergoterapeits, fizioterapeits, psihologs) pēc nepieciešamības un iespējām;**
	11. pastaigas svaigā gaisā.
5. **Dienas aprūpes centra pakalpojuma sniedzējs klientam un viņa likumiskajam pārstāvim sniedz atbalstu sociālo problēmu risināšanā pēc nepieciešamības.**
6. **Dienas aprūpes centra pakalpojuma sniedzējs klientam organizē ēdināšanu vai nodrošina iespēju ēst līdzi ņemto ēdienu atbilstoši šo noteikumu 6.2.5. apakšpunktā minētajā līgumā starp klientu un dienas aprūpes centru noteiktajam,** **ja klients saņem dienas aprūpes centra pakalpojumu vismaz četras stundas dienā.**
7. **Ja klients lieto uzturā līdzi ņemto ēdienu, dienas aprūpes centra pakalpojuma sniedzējs nodrošina klienta ēdiena uzglabāšanu ledusskapī.**
8. **Dienas aprūpes centra pakalpojuma sniedzējs nodrošina klientam iespēju uzturā lietot paša pagatavotos ēdienus, ja tie ir pagatavoti sadzīves iemaņu attīstības veicināšanas pasākumu ietvaros.**
9. **Dienas aprūpes centra pakalpojuma sniedzējs sniedz klienta likumiskajam pārstāvim vai klienta norādītajai kontaktpersonai informāciju par dienas laikā ar klientu notikušajiem negadījumiem, izteiktām klienta funkcionālā stāvokļa vai uzvedības izmaiņām un citiem būtiskiem notikumiem.**

**XX. Prasības dienas centra pakalpojuma sniedzējiem**

1. **Dienas centra pakalpojuma sniedzējs klientiem nodrošina sociālo prasmju attīstīšanas iespējas, izglītošanas, brīvā laika pavadīšanas, mākslas vai mākslinieciskās pašdarbības nodarbības.**
2. **Dienas centra pakalpojuma sniedzējs nodrošina sociālā darba speciālistu un citu speciālistu** **atbilstoši dienas centra nodarbību specifikai, iesaisti.**
3. **Klients var uzturēties dienas centrā atbilstoši vajadzībai un dienas centra pakalpojuma sniedzēja noteiktajiem nosacījumiem.**
4. **Dienas centra pakalpojuma sniedzējs klientiem nodrošina iespēja paēst, ja klients atrodas dienas centrā četras un vairāk stundas pēc kārtas.**
5. **Dienas centra pakalpojuma sniedzējs izstrādā iekšējās kārtības noteikumus, un klients parakstās par iepazīšanos ar tiem.**
6. **Uz dienas centra pakalpojuma sniedzēju neattiecas šo noteikumu 5.punktā un 6.2. apakšpunktā noteiktās vispārīgās prasības, ja to neparedz dienas centra pakalpojuma sniedzēja noteiktie nosacījumi sociālā pakalpojuma saņemšanai.**

**XXI. Prasības sociālo pakalpojumu sniedzējiem, kas sniedz sociālās rehabilitācijas pakalpojumu sociālās funkcionēšanas spēju atjaunošanai**

1. **Sociālo pakalpojumu sniedzējs, kas sniedz sociālās rehabilitācijas pakalpojumu sociālās funkcionēšanas spēju atjaunošanai (turpmāk šajā nodaļā – funkcionēšanas atjaunošanas pakalpojuma sniedzējs), sniedz sociālās rehabilitācijas pakalpojumu personām ar funkcionāliem traucējumiem, no psihoaktīvām vielām atkarīgām personām, personām bez noteiktas dzīvesvietas un citām personām ar sociālās funkcionēšanas problēmām.**
2. **Funkcionēšanas atjaunošanas pakalpojumu sniedzējs nodrošina:**
	1. **sociālās funkcionēšanas prasmju uzturēšanu un attīstību;**
	2. **psihosociālo palīdzību;**
	3. **iesaistīšanu nodarbinātību veicinošos pasākumos un atbalstu klienta iesaistei aktīvā darba tirgū;**
	4. **šādu sadzīves un pašaprūpes iemaņu apgūšanu un nostiprināšanu:**
		1. **dienas ritma un saturīga laika plānošana;**
		2. **personiskās naudas izlietojuma plānošana un iepirkšanās;**
		3. **rūpes par izskatu, personīgā higiēna;**
		4. **orientēšanās apkārtējā vidē, ja šo nepieciešamību nosaka klienta funkcionālais stāvoklis;**
	5. **informēšanu un izglītošanu par šādām tēmām:**
		1. **darba loma cilvēka dzīvē, darba tiesiskās attiecības;**
		2. **saskarsme un komunikācija;**
		3. **ugunsdrošība, elektrodrošība un personas drošība;**
		4. **veselība un higiēna;**
		5. **tiesības, pienākumi un atbildība;**
		6. **cilvēka seksualitāte;**
	6. **brīvā laika pavadīšana iespējas;**
	7. **citu iemaņu apgūšanu atbilstoši identificētajām vajadzībām.**
3. **Funkcionēšanas atjaunošanas pakalpojumu sniedzējs, kas sniedz pakalpojumu ar izmitināšanu, klientam nodrošina:**
	1. **apkurināmas telpas ar guļamvietām;**
	2. **koplietošanas telpu ar galdu un krēsliem;**
	3. **virtuvi, kurā ir:**
		1. **plīts ēdiena pagatavošanai;**
		2. **galds vai darba virsma ēdiena sagatavošanai;**
		3. **ledusskapis;**
		4. **trauki un virtuves piederumi, kā arī skapis to uzglabāšanai;**
	4. **ne mazāk kā vienu tualeti ar roku mazgātni un dušu 10 personām;**
	5. **ja nepieciešams, mīksto inventāru (piemēram, gultas piederumus, veļu, dvieļus) un higiēnas un mazgāšanas līdzekļus.**
4. **Funkcionēšanas atjaunošanas pakalpojumu sniedzējs sociālo pakalpojumu sniegšanā nodrošina sociālā darba speciālistu un speciālistu atbilstoši organizējamo nodarbību specifikai, iesaisti.**
5. **Klients var uzturēties pie funkcionēšanas atjaunošanas pakalpojumu sniedzēja ar izmitināšanu līdz 12 mēnešiem, bet bez izmitināšanas - bez laika ierobežojuma.**
6. **Funkcionēšanas atjaunošanas pakalpojumu sniedzējs izstrādā iekšējās kārtības noteikumus un iepazīstina ar tiem klientu, kurš attiecīgi parakstās par iepazīšanos.**

**XXII. Prasības sociālo pakalpojumu sniedzējiem, kas sniedz sociālās rehabilitācijas pakalpojumu personām pēc brīvības atņemšanas soda izciešanas vai ilgstošas bezpajumtniecības**

1. **Sociālo pakalpojumu sniedzēji, kas sniedz sociālās rehabilitācijas pakalpojumu personām pēc brīvības atņemšanas soda izciešanas vai ilgstošas bezpajumtniecības (turpmāk šajā nodaļā – negatīvo seku mazināšanas pakalpojumu sniedzējs), sniedz sociālās rehabilitācijas pakalpojumu, lai novērstu vai mazinātu ieslodzījuma vai bezpajumtniecības izraisītās negatīvās sekas un atjaunotu klienta sociālās funkcionēšanas spējas, sociālo statusu, iekļaušanos darba tirgū un sabiedrībā.**
2. **Negatīvo seku mazināšanas pakalpojumu sniedzējs nodrošina:**
	1. **atbalstu darba iemaņu apgūšanā vai nostiprināšanā;**
	2. **sociālās funkcionēšanas prasmju uzturēšanu un attīstību;**
	3. **atkarības profilakses pasākumus, ja klientam ir atkarības problēmas;**
	4. **psihosociālo palīdzību un atbalstu;**
	5. **speciālistu konsultācijas un informēšanas un izglītošanas pasākumus.**
3. **Negatīvo seku mazināšanas pakalpojumu sniedzējs sociālo pakalpojumu sniegšanā nodrošina sociālā darba speciālista, psihologa vai ārsta psihoterapeita un speciālistu atbilstoši organizējamo nodarbību specifikai, iesaisti.**
4. **Negatīvo seku mazināšanas pakalpojumu sniedzējs sniedz sociālās rehabilitācijas pakalpojumus ar izmitināšanu institūcijā vai klienta dzīvesvietā.**
5. **Negatīvo seku mazināšanas pakalpojumu sniedzējs, kas sniedz sociālo pakalpojumu ar izmitināšanu, klientam nodrošina:**
	1. **apkurināmas telpas ar guļamvietām;**
	2. **telpu un aprīkojumu ēdiena pagatavošanai un maltītes ieturēšanai;**
	3. **traukus un virtuves piederumus, kā arī skapi to uzglabāšanai;**
	4. **plauktus drēbju, apavu un personīgo mantu uzglabāšanai;**
	5. **ja nepieciešams, gultasveļu, dvieļus un higiēnas un mazgāšanas līdzekļus;**
	6. **gultas veļas maiņu pēc nepieciešamības, bet ne retāk kā reizi 10 dienās, ja pakalpojuma ietvaros tiek nodrošināta gultasveļa.**

**XXIII. Prasības daudzfunkcionāliem sociālo pakalpojumu centriem**

1. **Daudzfunkcionālais sociālo pakalpojumu centrs nodrošina vairāku veidu sociālos pakalpojumus dažādām klientu grupām, ja attiecīgajā teritorijā nav iespēju vai nav efektīvi veidot atsevišķus sociālo pakalpojumu sniedzējus.**
2. **Daudzfunkcionālais sociālo pakalpojumu centrs sociālo pakalpojumu sniegšanā nodrošina darbinieku, atbilstoši sniedzamo sociālo pakalpojumu specifikai (piemēram, dienas aprūpes centra pakalpojums, krīzes centra pakalpojums, dažādi sociālās rehabilitācijas pakalpojumi), iesaisti.**
3. **Daudzfunkcionālajā sociālo pakalpojumu centrā nodrošina atsevišķus sociālos pakalpojumus, kā arī organizē klientu iesaisti sociālās rehabilitācijas vai sociālās aprūpes pasākumos, nepieļaujot savstarpēji nesaderīgu klientu grupu darbību vienlaikus.**
4. **Daudzfunkcionālajā sociālo pakalpojumu centrā klientiem nodrošina atbalstu viņu problēmu risināšanā, grupējot klientus atbilstoši problēmu risināšanas veidam un izstrādājot atsevišķas sociālās aprūpes un sociālās rehabilitācijas programmas.**
5. **Ziņas par dažādu grupu nodarbību laikiem, speciālistiem un viņu pieņemšanas laikiem norāda daudzfunkcionālā sociālo pakalpojumu centra publiski pieejamā informācijas stendā.**

**XXIV. Prasības patversmes un naktspatversmes pakalpojuma sniedzējiem**

1. **Patversmes un naktspatversmes pakalpojuma sniedzējs nodrošina īslaicīgu izmitināšanu personām bez dzīvesvietas, kurām nav apreibinošo vielu lietošanas pazīmju, kas liecina par drošības risku pašam klientam vai citiem patversmes vai nakts patversmes klientiem un darbiniekiem.**
2. **Patversmes un nakts patversmes pakalpojuma sniedzējs sociālā pakalpojumu sniegšanā nodrošina sociālā darbinieka iesaisti.**
3. **Patversmes un naktspatversmes pakalpojuma sniedzējs klientam nodrošina:**
	1. **atrašanos apkurināmās telpās ar guļamvietām;**
	2. **ēdamtelpu;**
	3. **klienta personīgo mantu, bet ne vairāk kā vienas vienības 90x40x40 cm izmērā, uzglabāšanu, ja nepieciešams;**
	4. **sociālā darbinieka konsultācijas un atbalstu;**
	5. **informācijas saņemšanu par iespējamajiem problēmu risinājumiem un kompetentajām institūcijām.**
4. **Patversmes pakalpojuma sniedzējs klientam nodrošina:**
	1. **dezinficētus gultas piederumus;**
	2. **vakariņas un brokastis.**
5. **Naktspatversmes pakalpojuma sniedzējs klientam nodrošina:**
	1. **iespēju pārnakšņot apkurināmās telpās:**
		1. **ziemas periodā no plkst.18.00 līdz 8.00,**
		2. **vasaras periodā no plkst.20.00 līdz 7.00;**
	2. **uzņemšanu telpās visu naktspatversmes darba laiku, ja gaisa temperatūra ārā ir zemāka par 0° C;**
	3. **dezinficētus gultas piederumus;**
	4. **vakariņas.**
6. **Uz patversmes un naktspatversmes pakalpojuma sniedzēju neattiecas šo noteikumu 5.4. apakšpunktā noteiktās prasības,** ja šīs prasības izpildi nodrošina sociālais dienests**.**
7. **Naktspatversmes pakalpojuma sniedzējs var neslēgt ar klientu šo noteikumu 6.2.5. apakšpunktā minēto līgumu, ja klients izmanto naktspatversmes pakalpojumus mazāk par diviem mēnešiem un klientam nav jāveic līdzmaksājums par naktspatversmes pakalpojuma saņemšanu.**
8. **Patversmes un naktspatversmes pakalpojuma sniedzējs izstrādā iekšējās kārtības noteikumus un iepazīstina ar tiem klientu, kurš attiecīgi parakstās par iepazīšanos.**

**XXV. Prasības specializētās darbnīcas pakalpojuma sniedzējiem**

1. **Specializētās darbnīcas pakalpojuma sniedzējs nodrošina prasmes veicinošas aktivitātes un speciālistu atbalstu personām ar funkcionāliem traucējumiem.**
2. **Specializētās darbnīcas pakalpojuma sniedzējs sociālo pakalpojumu sniegšanā nodrošina specializētās darbnīcas profilam atbilstošu speciālistu, sociālā darbinieka un sociālā rehabilitētāja, iesaisti. Ja specializētās darbnīcas pakalpojumu saņem nedzirdīga persona, kas lieto zīmju valodu, specializētās darbnīcas pakalpojuma sniedzējs sociālo pakalpojumu sniegšanā nodrošina speciālista, kas lieto zīmju valodu, iesaisti.**
3. **Specializētās darbnīcas pakalpojuma sniedzējs, atbilstoši klientu grupai, izstrādā darba drošības noteikumus viegli uztveramā valodā, Braila rakstā vai audioierakstā.**
4. **Specializētās darbnīcas pakalpojuma sniedzējs klientiem nodrošina:**
	1. **klienta nodarbinātības interešu un iemaņu novērtēšanu – atbilstoši vajadzībai;**
	2. **darba iemaņu apguvi;**
	3. **individuālās vai grupu nodarbības sociālā rehabilitētāja vadībā;**
	4. **sociālā darbinieka individuālās konsultācijas;**
	5. **klientu informēšanas un izglītošanas pasākumus atbilstoši nepieciešamībai;**
	6. **brīvā laika pasākumus.**
5. **Specializētās darbnīcas pakalpojuma sniedzējs ierīko:**
	1. **darba telpu ar aprīkojumu atbilstoši profilam, darba aizsardzības noteikumiem un higiēnas prasībām;**
	2. **dušu (izņemot darbnīcas, kuras izveidotas kā cita pakalpojuma struktūrvienība, kurā jau ir pieejama duša);**
	3. **garderobi vai pārģērbšanās vietu klientiem;**
	4. **atpūtas telpu klientiem;**
	5. **telpu personālam.**
6. **Specializētās darbnīcas pakalpojuma sniedzējs klientiem var nodrošināt ēdināšanu, ja tā netiek nodrošināta no citiem (piemēram, klienta, publiskā sektora, realizējamo projektu) līdzekļiem.**

**XXVI. Prasības sociālā darba kopienā pakalpojuma sniedzējiem**

1. **Sociālā darba kopienā pakalpojuma sniedzējs (turpmāk šajā nodaļā – pakalpojumu kopienā sniedzējs) veic sociālo darbu, nodrošinot sociālo resursu sistēmu piesaisti indivīdu, ģimeņu vai sociālo grupu ar kopīgām interesēm vai dzīvojošām vienā teritoriālajā vienībā (turpmāk šajā nodaļā – kopiena) sociālo problēmu risināšanai.**
2. **Pakalpojumu kopienā sniedzējs sociālo pakalpojumu sniegšanā nodrošina sociālā pakalpojuma specifikai atbilstošu speciālistu un sociālā darbinieka iesaisti.**
3. **Pakalpojumu kopienā sniedzējs nodrošina:**
	1. **kopienā esošo problēmu novērtēšanu un noteikšanu;**
	2. **problēmu cēloņu analīzi;**
	3. **sasniedzamo mērķu un veicamo uzdevumu formulēšanu un īstenošanu;**
	4. **nepieciešamo resursu piesaisti;**
	5. **kopienas līderu iesaistīšanu veicamo uzdevumu īstenošanā;**
	6. **kopienas iedzīvotāju iniciatīvas veicināšanu;**
	7. **iedzīvotāju attiecību uzlabošanu kopienā;**
	8. **darbības organizēšanu, ņemot vērā kopienas iedzīvotāju vajadzības, intereses un nepieciešamību pēc sociālajiem pakalpojumiem;**
	9. **pasākumu organizēšanu iedzīvotāju sociālo prasmju uzlabošanai;**
	10. **kopienas iedzīvotāju sociālo kontaktu uzlabošanos veicināšanas aktivitātes;**
	11. **atbalsta sniegšanu kopienas iedzīvotājiem;**
	12. **kopienas iedzīvotāju iesaistīšanu dažādās individuālās, grupas un kopienas aktivitātēs;**
	13. **kopienas iedzīvotāju motivēšanu izglītoties;**
	14. **brīvā laika aktivitāšu organizēšanu;**
	15. **sadarbības un atbalsta sniegšanas aktivitāšu organizēšanu kopienas nevalstiskajām organizācijām (piemēra, iespēja izmantot kopienas centra telpas).**
4. **Pakalpojumu kopienā sniedzējs veido klientu reģistrācijas žurnālu, kurā atzīmē klientu dalību pakalpojumu kopienā sniedzēja organizētajos pasākumus un aktivitātēs, ja klients ir identificējams. Ja klients nav identificējams, pakalpojumu kopienā sniedzējs uzskaita organizētos pasākumus, laiku, vietu un aptuveno dalībnieku skaitu.**
5. **Uz pakalpojumu kopienā sniedzēju neattiecas šo noteikumu 5. punktā un 6.2. apakšpunktā noteiktās vispārīgās prasības.**
6. **Ja pakalpojumu kopienā sniedzējs pasākumus organizē, izmantojot vispārēji pieejamas publiskās telpas, un tam nav patstāvīgu nodarbību telpu, uz pakalpojumu kopienā sniedzēju nav attiecināmas šo noteikumu 10. punkta prasības.**

**XXVII. Noslēguma jautājumi**

1. Noteikumi stājas spēkā 2017.gada 1.jūlijā.
2. **Šo noteikumu 9.2.1. apakšpunktu piemēro no 2018.gada 1.janvāra. Līdz 2017.gada 31.decembrim sociālais dienests nodrošina sociālo dienestu un pašvaldību izveidoto sociālo pakalpojumu sniedzēju sociālā darba speciālistiem individuālo supervīziju vismaz deviņas stundas gadā vai grupu supervīziju vismaz 18 stundas gadā.**
3. **Šo noteikumu 27., 39., 40., 42., un 44. punkta** pilnīga ieviešana sociālo pakalpojumu sniedzējiem jānodrošina **līdz 2023.gada 1.janvārim.**
4. **Pilngadību sasniegušais aprūpē esošais bērns, ar kuru noslēgts pašvaldības sociālo pakalpojumu sniegšanas līgums līdz šo noteikumu spēkā stāšanās dienai, var turpināt uzturēties jauniešu mājā, ja viņš turpina iegūt izglītību un nav sasniedzis 24 gadu vecumu, bet ne ilgāk kā līdz 2019.gada 1.septembrim.**
5. **Šo noteikumu 87. punktā noteiktais klientu skaits neattiecas uz tām grupu mājām, kuras izveidotas līdz šo noteikumu spēkā stāšanās dienai. Minētās grupu mājas klientu skaita samazināšanu līdz 16 klientiem nodrošina līdz 2023. gada 1.janvārim.**
6. Atzīt par spēku zaudējušiem Ministru kabineta 2003.gada 3.jūnija noteikumus Nr. 291 „Prasības sociālo pakalpojumu sniedzējiem” (Latvijas Vēstnesis, 2003, 85.nr.; 2005, 210.nr.; 2007, 50.nr.; 2008, 63.nr.; 2009, 98., 129.nr.; 2010, 49.nr.; 2011, 40.nr.; 2012, 197.nr.) un Ministru kabineta 2000.gada 4.aprīļa noteikumus Nr. 135 „Noteikumi par kvalificēta personāla skaitu un nepieciešamo aprīkojumu vispārējās bērnu aprūpes un audzināšanas iestādēs” (Latvijas Vēstnesis, 2000, 133./135. Nr., 2016, 140.nr.)”.

**Informatīva atsauce uz Eiropas Savienības direktīvu**

**Šajos noteikumos iekļautas tiesību normas, kas izriet no Eiropas Parlamenta un Padomes 2011.gada 5.aprīļa Direktīvas 2011/36/ES par cilvēku tirdzniecības novēršanu un apkarošanu un cietušo aizsardzību, ar kuru aizstāj Padomes Pamatlēmumu 2002/629/TI.**

**Ministru prezidents M.Kučinskis**

**Labklājības ministrs J.Reirs**

19.04.2017., 16:17

11 282,

E.Grabovska 67021671

Elvira.Grabovska@lm.gov.lv